text:
שירים ושיעורים

תוכן עניינים

שיעור היסטוריה
דיל קיץ
תחזית היסטורית למחצית הראשונה של המאה
מה שנזקק למוסר לא עובד
תרגיל מסכם בהיסטריה היסטורית

שיעורים מוסריים
הבחירה הנכונה
פאניקה מוסרית
העוקדת
שיעורי בית

שיעור בשירה
תרגיל
דוגמא
סיכום
מבחן

שיעורי דייטינג
זה לא התרגיל
זו לא דוגמא
במקום סיכום
זה המבחן האמיתי

שיעור שואה
תרגיל בהיסטוריה אלטרנטיבית
דוגמא היסטורית הפוכה
סיכום הלקח ההיסטורי
המבחן ההיסטורי

שיעורי עזר לילדים
שעת חינוך
התנהגות לדוגמא
פתרון לתרגיל
שעת מבחן

שיעור מבוא לכלכלה
תרגיל כלכלי
דוֹגמה לדוגמא
הפרת סיכום
מבחן המעשה

שיעורים למבוגרים
תרגיל במין
דוגמא למשיכה
סיכום הלילה
מבחן הבוקר

שיעור היסטוריה

דיל קיץ

מדינת תל אביב כבר מתגעגעת
בעומק ליבה למנדט
אבל המדינה העמוקה
עודנה בתשוקת בשרה
עוד אסורה מינית
לאימפריה העות'מאנית

בוא סולטאן ארדואן כבוש
את אֶיָילֶט סוריה המתפוררת
ושחרר אותנו מהציונות
(טועים, טעינו, טעות)

נצח ישראל שיקר וניחם
הצרות של המזרח התיכון
החלו כשהלכתם ואירופה באה
בקווים ישרים במפה

עקום מיישרים
רק עם   עקום
הטראומה של האזור עוד הינה
מלחמת העולם הראשונה

רק האיחוד העות'מאני
יתחרה באיחוד האירופאי
אנקרה צאי למבצע
שכמוהו עוד לא היה
איסטנבול הכול כלול

תחזית היסטורית למחצית הראשונה של המאה

מפלס השמיים יורד
מתחת לאדמה
נולדה הנה באה הילדה שתקרא
המלכה היא עירומה
סוף עידן הדמוקרטיה
שינויים טכנולוגיים משפיעים
על תורת המדינה
בקיעים
הולכים ומעמידים
בספק את תקפותה הא-היסטורית
של האמירה ההיסטורית
של צ'רצ'יל
השדים קוראים
כי האנשים הפסיקו לקרוא
מהו מקור השבר בשיטת השלטון שלנו
ההכי פחות גרועה?
מי יתן מוחי מים
ושפתיי ברזים
הוי המקוננות על התדרדרות התרבות
העם מטומטם והגאונים משלמים
ירידה דרסטית בחכמת ההמונים
בעשור האחרון
אך דמוקרטיה איננה שלטון העם
כמו האש או השכינה בין איש לאישה
מה שיוצר אותה הוא מה שבין שולט -
לנשלט, האמצעי, התקשורת
לא תיאוריות צדק צודקות - חדשות
לא התפתחות המחשבה המדינית
מה שאיפשר את הדמוקרטיה המודרנית
זו התפתחות טכנולוגית: העיתונות
רק היא עוטפת את הסירחון
בעולם העתיק או הימי ביניימי
דמוקרטיה מדינתית לא היתה אפשרות
לא כי לא ניתן לקיים בחירות
אלא כי לא ניתן לקיים תקשורת
המונים, רק תקשורת אספסוף, מפֶה לפֹה
רכילות, שיחות סלון, שמועות
סופן לקצור סופות
הרדיו והקולנוע סחפו
את הפאשיזם ללב אירופה
כל עוד היה רק עיתון
היטלר לא היה עולה לשלטון
ואילו הטלוויזיה
אמצעי התקשורת המושמץ בהיסטוריה
התגלתה כלא יעילה
להנעת המונים מהכורסא
אמצעי התקשורת של המלחמה הקרה
המסך הקטן לא הניע מהפכות גדולות
הילדה הקטנה טובה בצעקות
נועזת באופנה למלכוֹת
כלומר בפורנוגרפיה
ואילו הרשת היתה ידידותית לדמוקרטיה
לא בגלל האנרכיה
אלא כניעתה המהירה להיררכיה
של מנוע החיפוש הגברי, שמדרג למטה
ערב רב של תיאוריות קונספירציה
תעמולה ניאונאצית ושטויות במיצִי
אחרת המשבר היה מוקדם בעשור
אנחנו אוהבים את העירום שלנו בגיהנום
ולא בגן עדן
אוהבים את הבושה באישה
לא בגבר
תקשורת אנרכית איננה דמוקרטית
אלא אנרכית
התקשורת המרכזית מנסה לקלוע בפה פעור
לטעם רחב ככל הניתן
ממרכזת את העם
עד בנאליה ושעמום
לא כן הרשת החברתית
הומור, מציצנות, ושיחות חלון
אנחנו אוהבים את ההמון
שלנו לא מתפתח לנפח
משבר העומק המתפתח
לכל אורך העולם הדמוקרטי
במגוון רחב של תנאים ומדינות
הרשת החברתית
הגברת ההתמכרות
כלומר בהכרח המעטת השימושיות
למען הגברת ההשתמשות
פועלים לפי ההגיון
חולשותיו הנוירולוגיות המובנות
של המוח האנושי
פגיעותו לדימויים מיניים
להימורים (משוב חיובי בלתי עקבי)
לפרצופים חמודים
לראשים ערופים
ולברזים מדברים
להעדפת חדש על חשוב
להפעלת המערכת הלימבית
שזו מילה לא רומנטית למערכת הרגשית
שזו מילה מדינתית פרטית לרשת החברתית
שמפוררת את מוסד תקשורת ההמונים
לתקשורת הפרטים
כוחות צנטריפוגליים קורעים
את המרחב הדמוקרטי
ואת הזמן הדמוקרטי מפותתים
לאוסף עדכונים מפתים ושורות סטטוס מיידיות
ללא משמעות פואטית ארוכת טווח
הטיעון הכי טוב נגד הדמוקרטיה הוא שיחה בת חמש דקות
עם המצביע הממוצע
צ'רצ'יל אמר ידיים למעלה
אינספור שיחות בנות חמש דקות
זו הרשת החברתית
אינספור ילדות קטנות
מלכות עירומות
דמוקרטיות קטנות
אינספור ברזים שמדברים אחד עם השני
היטלר בטוח היה יודע מה לעשות
במצב כזה
הדמוקרטיה המתגוננת
לא היתה יודעת
מחוזות בחירה לא גיאוגרפיים
לפי חלוקה לקבוצות ברשת החברתית
גוגל הראשונה שהצליחה באופן משכנע
בהיררכיה באלגוריתם דירוג האתרים
הרעיון של דירוג אנשים
נדמה דוחה לרובינו
אך גם בעולם האמיתי יש מוניטין
אך ורק אלגוריתם דירוג אוטומטי
שקוף ובעל נראות
שמבדל היטב בין מוניטין ואיכות
לפופולאריות
ימנע טכנולוגיה משבשת מדינה
זעזועים היסטוריים קשים ומטופשים
דוגמנית כנשיאת ארצות הברית
מנחה ריאליטי כראש ממשלת ישראל
זמרת פורנו כקאנצלרית גרמניה
ודמות מאנגה כראש ממשלת יפן
בסין וברוסיה
זה לא היה קורה

מה שנזקק למוסר לא עובד

בכל תקופה בהיסטוריה           (קול שני: קוֹפה בהיסטריה)
אחוז מסויים מהאוכלוסיה        (קול שני: מאויים מהאוּלכּוסיה)
הוא הנודניקים המוסריים         (קול שני: האנשים הטובים)
מעולם דבר לא השתנה           (קול שני: לדבר בהשתנה)
מנודניקיות מוסרית                 (קול שני: נקניקיה בשרית)
אבל זה לא מפריע להם לנסות  (קול שני: נו, נוד, נודני, נודניק מוסרי)

פעם בימי הביניים הם היו הנודניקים
של הכנסייה
שנלחמו נגד חוסר מוסר דתי
ושטפו את המרחב הציבורי
מה יצא מכל המאמצים
האם הכניעו את השדים?       (קול נשי: האם הכריעו את השדיים?)

אחר כך הם היו הנודניקים
של המדינה
או של כל מיני דברים שמתחילים בטוב
ונגמרים באיזם
וכיום הנודניקים
הם הירוקים
כמו תמיד נלחמים למען מטרה טובה
וכמו תמיד בזבוז אדיר של מחשבה
ודימויים ושורות
מיותרות ביותר
המטרות הנודניקיות לעולם לא מושגות
הן פשוט הופכות למשהו אחר
בזכות מישהו שעושה משהו אמיתי
מתחיל את הרנסאנס, או ממציא אטמוספירה חדשה
דברים מושפעים רק משינויים טכנולוגיים, מציאותיים
אבל הנודניקים המוסריים שרוכבים על הפיל
בטוחים שהוא מתקדם בזכות לחישתם
לאוזנו הבלתי נלאית

תרגיל מסכם בהיסטריה היסטורית

תרגיל: מי יהיה הנודניקים
הבאים?
נודניקים תמיד מנסים לשמר מצב מדומיין
שלא היה קיים מעולם
כמו שכדור הארץ כבר אלפי שנים
איננו טבע
ככה הנודניקים הנוירולוגיים
ירצו לשמר אדם
שלא היה קיים מעולם
ומה יהיה עם הנודניקים המיניים?
אולי יחזירו את חשיבות הבתולים
תרגיל: ומה יהיה עם הדמוקרטיה?
יבינו שבני האדם אינם שווים
וישקללו הצבעה עם מוניטין
אבל אילו אסונות היסטוריים
יקרו לפני כן? אולי תהיה עונה נוספת
של מלחמות אזרחים
עכשיו שכבר אין כובשים חיצוניים
מלחמת האזרחים האמריקאית השנייה
ומלחמת האזרחים הרוסית השלישית
ומלחמת האזרחים הישראלית הראשונה
תרגיל: ומה עם הטורקים הצעירים?
כשהאיחוד האירופאי יתפשט לכל יבשת
שמכבדת את עצמה
לאיחוד הלטיני ולאיחוד האפריקאי, והמזרח אסייתי
אז עדיף שבמקום האיחוד הערבי או החליפות המוסלמית
האימפריה הפרסית או הממלכה המצרית
יהיה האיחוד העות'מאני
כשמוסד המדינה יחלש עדיף להיזכר בעבר
עות'מאני מדומיין
שהוא העבר הכי גרוע
מלבד כל שאר העָברים

שיעורים מוסריים

הבחירה הנכונה

היכולת לנצח או להפסיד בחייך
תלויה פעמים רבות בבחירת צד
מדוע כה רבים אוהבים להפסיד
ולבחור בצד הכנסייה או האקולוגיה
נגד כוחות המין או הכלכלה
בחירה אבודה, ולכן בעיניהם אצילה
וכך גם בתחום האהבה
מדוע בחרתי במוסר נגד הכוח
ואז עוד התלוננתי שהפסדתי
הייתי צריך לפתות
ולא לכבד
את מי שאינן מכבדות
את עצמן
גברים כה רבים בחרו בימינו בצד של הכוח
שזה הצד של הנשים
אל מול הגברים
ולכן הנשים מנצחות
לגבר תמיד יש פיתוי לבגוד
בבני מינו
בגלל משיכתו לאישה שאיתו
ואילו נשים הפסיקו לבגוד בבנות מינן
כלומר זה שנולדת גבר
לא אומר שתפסיד
כי אתה עוד יכול לבחור
בצד השני
שלא לדבר על ההתענגות המינית המשונה
מהבגידה בבני מינך
מאישה חזקה
גברים רבים מגלים
את מה שנשים ידעו תמיד
ולכן התענגו בהנאה שלמה
על השיטה
עליונות מוסרית כרוכה לעיתים רבות
בלהיות מתחת במיטה

פאניקה מוסרית

באופן אישי אני יודע
שסרבן גט ידוע
שכל העולם הוקיע
הוא קורבן

אישתו - מפלצת מניפולציה
העלילה עליו עלילות שווא
גנבה את כל כספו, וגרוע מכל
לקחה ממנו את הקשר לילדיו
והוא לא מוכן לתת גט
עד שלא יתנו לו לראות את הילדים
וכל הפייסבוק נלחם בו בדיבוק
רודפים אחריו ברחובות
ומחרימים
מרימים קול לשמיים
להצדיק את הפשע
ולהרשיע את האדם

כל התרבות התגייסה
להרביץ לאב
המסמן המדומיין
אבל עבור הילדים
האב הוא אבא

העוקדת

חבר שלי אדם
עדין, ישר, חכם
קורבן עלילת דם
קל להתלונן במשטרה
תלונות שקריות על אלימות
אונס נורא
איומים ברצח
ולך תוכיח
שלא קרה
מילה
נגד מילה
וזה מאוד משתלם לה
נשים מסויימות בגירושים
מאבדות את כל הבלמים
במלחמה כמו במלחמה
חיסול בחסות המדינה

ואני נזכר בכלימה
במה שסבתא שלי אמרה
כששאלתיה בהאשמה
מה היה בדור שלה

הקורבנות האמיתיים
של הפמיניזם
הם לא הגברים אלא הילדים

אנשים אוהבים להיות
בצד של החזקים
הם מריחים את זה כמו דם
וכיום הצד החזק הוא הנשים
אין ארגוני גברים
גברים הם זאבים
בודדים
סבתא שלי ידעה
מה היא אמרה
כשהזהירה אותי ביער
מכיפה אדומה

שיעורי בית

1. בית אהרן:

הצד החזק
תמיד מתחפש לצד החלש
כמו זאב שמתחפש לסבתא
לכן מה שנכון זה לא הבטן
לא לתמוך בחלש, אלא בצודק
הסליחה לחלש על עוול ואווילות
היא העוול האמיתי
ואז תיפסק התחרות
לשכב על המזבח
פעם כולם היו מורדים
היום כולם צאן לטבח
הקורבן יותר יוקרתי מהכהן
זה מה שחושב העדר
במקום לבחור למען מה ראוי להקריב
עסוקים בעבודת הקרבנות עצמם
זה כל ההבדל בין עבודת האל
לעבודת אלילים

2. שירת הלוויים:

תהילה  לאלוהים,  משולש  עם  שני  קודקודים
המתמטיקה של הקדושה מצטמצמת במהרה
יהודים  כל  כך  התרגלו  להיות  קורבנות
שהם מתבלבלים בין יהודים לקורבנות
ובמקום  לרצות  להיות  יהודים
הם רוצים - להיות קורבנות
אלוהים יכול לראות בזה
הצלחה מסויימת, מאד
אך שיח הקורבנות
איננו (!) מוסרי
הללו - יה
קודקוד
שומע
אמן
יא
0
!

3. בית ישראל:

אלוהים רצה שנהיה
ממלכת כהנים
ומהו הדבר הקדוש האחרון
שנשאר בעולם?
מהי ממלכתו האחרונה
של המצביא שרק מפסיד ומפסיד
לאורך כל ההיסטוריה?

יהודים
צריכים להבין שהם לא הקורבנות אלא
המפסידים

4. יראי אדוני:

מוסר הוא אתגר
התקופה
להילחם בפמיניזם
בלי להיות שוביניסט
ולהילחם בליברליזם
בלי להיות סוציאליסט
להילחם ב-איזם
בלי להיות -איסט
ולהילחם בשמאל
בלי להיות ימני
להילחם בימין
בלי להיות שמאלני
והעיקר והעיקר לא להיות במרכז
לשבור את שני הצדדים
לא כדי להיות באמצע
אלא קדימה

אני חוזר מהעבודה
ומכיוון שאין לי ילדים
ואין לי אישה
אני מתחיל לכתוב חרא

של שירה

שיעור בשירה

תרגיל

כיצד שירה יכולה ללמד?
כמה שיותר סימני שאלה
האם כל שיר הוא דוגמא
לאיך כותבים שיר
או שהוא לא תשובה, אלא שאלה
איך כותבים ככה?
כלומר שירה איננה השראה
אלא שיעור
על מה חשוב ללמד בשירה?
על צורת מחשבה
מחשבה שהופכת לצורה
ועל צורת אהבה
אהבה שהופכת לצורה
אנשים חיים בלי צורה
ואוהבים בלי צורה
ויש אפילו אנשים
שחושבים בלי צורה
או שחושבים שהצורה של האהבה
היא מין
שירה היא מנח מחשבה
ותנוחות אהבה - מכאן טבעה
כפורנוגרפיה אינטלקטואלית
היא מפשיטה מה שקורה בחדרי חדרים במוח
היא מראה ברבים
לכן הפוטנציאל שלה להיות בושה
לכן רבים בורחים אל הצורה
מהעירום
אבל שירה איננה דבר מלוכלך
אלא אם עושים אותה נכון
לכן שירה יכולה ללמד אותך לחשוב
כמו שפעם היא יכלה ללמד אותך
לאהוב
כי החשיבה היצירתית מתפצלת
כלומר גולשת ברשת רוחנית
וכל פעם בוחרת
נתיב אחד ויחיד
ושירה טובה מלמדת
כיצד לבחור שורה טובה
כיצד לעמוד בפקק בצומת
ולבחור כיוון יצירתי
כי השירה היא לינארית
ולכן היא תנועה גברית
שפועלת בתוך תווך נשי
לכן השירה היא מין
בין המשורר לתרבות
וכותב טוב מביא אותה
בכל שורה שנייה
לשיא אחרי שיא
המוח שלו גולש
למקומות אירוטיים בתרבות
חשוכים וחדשים ומגרים
והכול מתועד מבפנים
ולא רק מבחוץ
יותר טוב מעור
שירה היא מה שהמין
היה רוצה להיות
איברי המין של השירה
הם התוכן והצורה
תוכן נכנס יוצא
לתוך צורה
ואז צורה יותר גבוהה
נכנסת לתוך תוכן
עד שמהתענוג יוצאת
המשמעות

דוגמא

איך לאהוב?
תמיד כדאי לאהוב יותר מדי
מפחות מדי. להיות הצד שאוהב יותר
באהבה תהיה פראייר
תפסיד תמיד
ותוותר
תמיד כדאי אהבה קונקרטית
אפילו למקק
ולא אהבה לבעלי חיים
ובשנאה זה הפוך
שנאות צריכות להיות עקרוניות
אתה יכול לשנוא נשים
ולאהוב אישה
לאהוב משורר ולשנוא שירה
אהבה יותר עמוקה
על רקע שנאה
לכן אם אינך מצליח לאהוב
בדוק אם אתה מצליח לתעב
הגבר את שיגעון התיעוב עד עיוורון
עד שכל רגש רך בתוכו
ירעד באהבה רוטטת
כי אהבה היא חסד, ואין חסד אפילו קטן
בלי מערכת מקיפה של דין
לכן אנשים שונאים את המשפחה שלהם
לכן אהבה היא עסק לא משתלם
בניגוד למחשבה
אהבה היא החתול שמגדל
רוצח החתולים
הג'וק במיטת המדביר
כי הגילגול של המאה ה21
הוא להתעורר בבוקר במיטתך
ולגלות שאשתך הפכה לג'וק ענקי

איך לחשוב?
חושבים גדולים לרוב מסווים
את דרך מחשבתם
אל תוותר להם
במחשבה אל תהיה פראייר
אף אחד מהם אינו קוסם
ולא נביא, רק בנאדם
גאונות זו דרכם של הטיפשים
להיכנע לעצלנות
במחשבה תהיה גבר גבר
זכר אלפא, רשע מרושע
אל תאמין לכלום ודמיין את כולם עושים
סקס
סופרלטיבים נועדו לדכא חושבים חלשים
אל תקשיב לנשים שבך
גם אם אתה אישה
כנס לגוגל תמונות
ובדוק מה היה גודל השדיים
של מלאני קליין
הבט עמוקות וממושכות
בתפיחה של פרויד במכנסיים
מול קיר חשוב בכוח
שוב ושוב הטח בו את ראשך
עד שמוחך יקבל את צורת הסדקים
ומחשבותיך ינזלו לתוכם
כמו דם אינטלקטואלי
במחשבה תהיה היטלר, תהיה סטאלין
אל תחלוק כבוד אפילו לעתיד
ואל תסתפק בכתפיים
דרוך על ראשי גדולי העבר כמו על מקק
והכי חשוב
אל תאהב אף אחד

סיכום

שאל את עצמך כל בוקר
את מי אתה מתעב?
אם אתה לא יכול להיות טוב
תהיה חרא
הבט קדימה אחורה
בזעם (לצדדים)
למה לכולם יש ילדים
ולך אין ילדים
ואיפה האישה שתאהב
אחד כמוך
חפש למטה מקקים על המדרכה
ודרוך עליהם
(חשוב שאחד מביניהם יכול להיות קפקא)
חפש למעלה הוגים חשובים והדורי שיבה בגן עדן
קח אותם לטיולים אינטלקטואליים
בכסא הגלגלים
ודרדר אותם לגהנום
תאמר לעצמך בכל יום
פרנץ קפקא אשם בפאשיזם
פרויד אשם בפורנוגרפיה
דרווין אשם בנאציזם
מרקס אשם בסטליניזם
והגל אשם במרקסיזם
קאנט אשם במלחמת העולם הראשונה
הרנסאנס אשם בקולוניאליזם
איינשטיין אשם במלחמה הקרה
ויטגנשטיין המוקדם אשם בטרור האיסלאמי
וויטגנשטיין המאוחר במדינה האיסלאמית ובמגדלי התאומים
דוסטויבסקי אשם בדיכוי הסובייטי
ויליאם ג'יימס אשם בשתי מלחמות עיראק
פו אשם בהירושימה
ומלוויל בנגסאקי
פרוסט אשם בווישי
ודקארט אשם בעבדות
ופרידריך ניטשה אשם בשואה

מבחן

השאלה שאתה צריך לשאול את עצמך
כל השכמה באותה שעה
זה מי אשם בשואה
(כלומר לא מי, זו לא השאלה
(וגם לא מה לומדים מהשואה
(ואפילו לא שאלה שפחות שואלים
שאלת המשמעות של השואה
(זו שאלה שעוד קשה לנסח
אז נקרא לה שאלת השואה))))

כלומר, לא ייתכן, שהתרבות תמשיך, כאילו כלום
צריך למשוך בחבל החירום ולעצור את הרכבת
שהקרונות יתנגשו, שאנשים ירדו מהפסים
שיוסף יוציא את האחים מתוך הבור
איזו שואה מחשבתית צריכה לבוא
ואולי כבר דופקת בדלת
ואיזה לקח למדנו מהשואה הפיזית?
כי זה לא מספיק - מות האהבה
צריך גם את השואה שלה

הפתרון הרגשי הסופי
למחוק את האהבה מעל פני האדמה
להיות ההיטלר של הרומנטיקה

ולפנות מרחב מחיה למחשבה

שיעורי דייטינג

זה לא התרגיל

מה אני צריך לדעת?
אין יותר נפש, אין יותר אופי
כל שונות אישיותית זו שונות נוירולוגית
מאוד מאכזב להבין ככה אנשים (נשים)
כמה הם לא משתנים, לא משנה כמה ניסית
אבל זה גם מאוד עוזר (ומשפר דברים)
הסיסמא הבין-אישית החדשה: "זה לא אתה/זה המוח שלך”
וזה לא נכון שנשים יותר עם אינטליגנציה רגשית
להפך הן יותר פגיעות רגשית, יותר רגשיות
המערכת הלימבית שלהן יותר גדולה
לכן זה לא נכון שהיינו מצפים שבעולם הוגן יהיו יותר מנהיגות (או הוגות)
כי לגברים יש יותר שונות נוירולוגית
ולכן יוצאי הדופן, לכל כיוון, יהיו הגברים
תיכנס פעם לכיתת אוטיסטים
ותראה את המחירים
מול בחורות הצבת גבולות היא לא טקטיקה
היא עמדה
אל תאיים במה שאינך מתכוון
להפך, מי שמוותר על עצמו מוותרים עליו
אין דבר כזה צדק בתוך מערכת יחסים
מערכת הקואורדינטות היא חלק מהמערכת
אין דבר כזה אמור לפגוע
פשוט לא לשרוט שוב בתוך שריטות קודמות
וזה שלא שאת טועה במסקנות
אלא במתודולוגיה
כמו שאומרים בצבא
עלינו להיות סלחנים מאוד
על החלטות שגויות
אך לבקר בחריפות כשלים במתודה
אל תכבד את שיקול דעתן
ככל שתעריך אותו פחות
ככה תצליח אתן יותר
הן לא יודעות מה הן עושות
יש להן מנגנון הרסני מתקופת היותן קופות
לברוח מהזכר ולעשות לו בעיות
על מנת לבחון את מידת רצינותו
רק זה מסביר התנהלות אי רציונלית על גבול הטירוף
שמשאירה אותן רווקות
כפי שראיתי לא פעם היבריס קשה
מה שנכון בשבט
לא נכון בעיר מודרנית
עם מיליון אפשרויות
ואת כל זה אפילו ערסים יודעים - ורודפים
סמוך על הקופים שהם יודעים מה הם עושים
הדבר הכי חשוב להבין
שליברליות מינית
כמו הסוציאליזם
היא ניסוי נגד הטבע האנושי
זה מעולם לא היה
בכל ההיסטוריה
נולדת בתקופה דפוקה
נסה לא להתנסות יותר מדי
מצא לך אישה
שלא התנסתה יותר מדי
ובנה לכם בית
אל תאמין כמו אדיוט לתעמולה
של הסקס והעיר הגדולה
יש סיבות ביולוגיות להאמין
שטבע האדם מונוגמי
כל מיני מדדים
כמו גודל המוח מול גודל האשכים
ותתרחק מטרנדים מיניים מסוכנים
שיהיו בימיך, כמו פוליאמורה
לא הפסדת כלום, אל תאמין לקולות
המזוייפים מחדר המיטות
אף אחד לא יספר בעיתון כמה רע
דברים כאלה עשו בנשמה
דורות של משוררים עשו תעמולה
לזונות
גנטית, האדם שונה מאוד מחיות
בשתי מערכות: המוח והמין
אין דבר כזה בעולם החי
להסתיר את מועד הביוץ
הוא מפורסם בראש חוצות
תבין את המשמעויות
מישהו רצה חיבור רציף ארוך טווח
בין זכר לנקבה
הבתולין, הבלות, הפרטיות והבלעדיות
וההנאה המינית (המורכבות, השונות!)
כולם ייחודיים לאדם
זה לא סתם

וזכור:
סקס זה אחד הדברים הכי חשובים בחיים
נגיד מס' 5

זו לא דוגמא

זה שזה מנגנון הרסני
לא אומר שזה פרימיטיבי
להפך זה יוצר לגברים סטנדרט מאוד גבוה
ומצעיד את האנושות קדימה
על חשבון אחוז מסויים מהאוכלוסיה
בכל דור יש מי שמשלם את המחיר על העלאת הרף
והרף עולה כל הזמן
הוא תמיד על הגבול של מה שניתן
לדרוש
זה משחק מסוכן
ובבירור לא רציונלי ברמת הפרט
נניח שהקופות בשלב מסויים יהיו מוכנות להתחתן
רק עם גבר חכם יותר מהממוצע
כל דור מחצית מאוכלוסיית הגברים לא תתרבה
אבל אחרי כמה עשרות דורות
האינטליגנציה של הגבר הממוצע תהיה גבוהה בהרבה
זה אחלה מנגנון, רק שהוא בא על חשבון
רווקים זקנים ורווקות זקנות
כמו כל שינוי חברתי
למשל אם נשים יתחתנו רק עם גבר פמיניסט יותר מהממוצע
או שמרוויח יותר מהממוצע
זה שאנחנו נהנים כיום מהישגי הפמיניזם
זה בזכות הקרבה עצמית של לא מעט נשים שנשארו לבד
וכנ"ל הישגי הקפיטליזם
עם נשות קריירה שאף אחד
לא היה מספיק טוב בשבילן
וכנ"ל ההשכלה
עם נשים שאף בחור בסביבתן לא היה משכיל דיו עבורן
כולן שילמו מחיר כבד
כדי שגבר שכיום כופר בסטנדרט ישלם מחיר כבד
אגב השיפור בבריאות ובתזונה הביא לכך שאנשים כיום יותר יפים
מכל תקופה אחרת בהיסטוריה
ועדיין הרף רק עולה עם הזמן
בחור ממוצע כיום היה בימי הביניים דוגמן
ויראה קוף בשביל בחורות בעוד מאתיים שנה
שאז הממוצע יהיה כמו דוגמן של היום
בקיצור, אין דבר כזה "מתאים"
יש רק מי שעולה מעל רף מסויים, שרירותי
שאותו את קובעת, בהתאם לתנאי השוק
הרי אם הייתי הגבר היחידי בעולם
לא היית עוזבת אותי

במקום סיכום

מצאת בחור נהדר
נחמד מתחשב מוכשר
אז למה את ממשיכה
להיכנס לאתר?

עברת לגור עם בחור
שהיה לך מזל ענק למצוא
אז למה את לא מפסיקה לחשוב
על הענק
של המניאק שזרקת?

הוא כל מה שאת רציונלית רוצה
אבל את לא מרגישה
אז למה את מנתקת כל קשר
במקום להיכנס איתו למיטה
ונראה אם גם אז את לא מרגישה

לעומת זאת בו אין דבר שאת רוצה
חוץ משבא לך להיכנס איתו למיטה
אז את נכנסת למיטה
כמובן שזה נגמר לא איך שאת רוצה

תשמעי, היתה תקופה שיצאתי רק עם פסיכולוגיות
רציתי קשר עם אינטליגנציה רגשית
יצאתי עם עשרים פסיכולוגיות עד שהבנתי
שבחורות שהולכות להיות פסיכולוגיות
הן פשוט בחורות עם בעיות פסיכולוגיות

את כל הזמן מתלוננת
שאין בחור נחמד
אבל כשבא בחור נחמד
את זורקת אותו קיבינימט

את לא יודעת
מה את רוצה
אז איך הוא אמור לדעת
מה את רוצה
(ממנו)

קבלת ההחלטות
שניתקלתי בה עם בחורות
היא חסרת פשר
באופן חסר פשרות
את מכירה אני מניח את ההבחנה
בין שגוי לחסר פשר?

זה המבחן האמיתי

מה אני לא יכול לדעת?
מה עלי לא לעשות?
למה אני לא רשאי לקוות?
אם קאנט היה יוצא עם בחורות
הוא לא היה כותב ביקורות
שימו לב כמה מההוגים
לא הגיעו לנישואים
זה לבד הסבר לייצוג היתר
של הומואים
והפילוסופיה של הגבר
במקום הפילוסופיה של האדם
ביקורת הרגש הטהור
ביקורת הטיפשות המעשית
ביקורת חולשת השיפוט
והנטייה לפילוסופיה של האינדיבידואל
במקום לפילוסופיה של מערכות יחסים
הפער בין אדם בודד לנישואים
לבד מסביר את ההבדל בין ההגות הנוצרית
להגות היהודית
לכן החשיבות של הרווקוּת או הנישואים
דווקא במעמדות האינטלקטואלים
בשתי הדתות
רב רווק זה כמעט כופר בעיקר
ואילו הנישואים לכמה נשים
מסבירים את ההגות המוסלמית
ומאז שזה כבר לא מקובל בחברה
האינטלקטואלית
הגות זו דעכה
כלומר מה שחשוב זו מיניות
שלא מובילה תרבות לבינוניות
אם ההגות היהודית רוצה להשתקם
היא צריכה לחזור לקלאסיקה שלה
למצב שאישה מממנת את בעלה
באמצעות פמיניזם לא של שיוויון
אלא של עליונות האישה
כלומר ליצור אתוס חדש
של זוג תרבותי, יותר עני
שצד אחד, לא חשוב מאיזה מין
אחראי לצד החומרי
וצד שני לצד לרוחני
וזו גם מיניות אחרת
אני מבטיח לך
הייתי מפרט כאן עוד בכרטיס
אבל אני קצת קנאי לפרטיותי
במיוחד שברור לי שהאיום האיראני האמיתי
הוא פריצת סייבר רחבת היקף
לאתרי דייטינג וסקס
ישראלים ומערביים
ופרסום כל התכתובות
פצצת אטום רוחנית
שתוביל לקריסת תרבות המערב

מה את יכולה לדעת?

מחפש       ב
                ח
ח              ו
כ              ר
מ             ה
ה    ולא מרובעת

מה אני יכול לעשות?

יש לי תשוקה חזקה
לאות המחוקָ
למילה המוקלדת
לשורה הבודדת
לרכילות פנימית
להשפעה חיצונית
למשוררות מתחזות
לביקורות  מושחזות
לפסקי הלכה ביזאריים
לאינטלקטואלים ברבריים
לזוחלים גדולים בלי שפם
ליונקים קטנים עם שפם
למדע בדיוני בארם נהריים
לסקסולוגיה של ימי הביניים
לשירים אוטיסטיים
לאלגוריתמים -
ולנשים חזקות
יודעות ומנוסות
מה אני יכול לעשות?

למה אנחנו יכולים לקוות?

מחפש בחורות
שניתן להשתמש אתן במטאפורות
מתחום שוק ההון
צבא ובטחון
עגבנייה ומלפפון
והן מבינות
שאנחנו מדברים על רגשות
ושבמבנה העומק כל הדברים
האלה הומומורפיים
וזה בעצם מה שיפה
כאן - ואפילו מרגש

שיעור שואה

תרגיל בהיסטוריה אלטרנטיבית

יהודים אמריקאים הרבה יותר חכמים (ואפילו - שועלים)
מהישראלים
הם היהודים האמיתיים
הוגים משקיעים טכנולוגים חוקרים סופרים משוררים עשירים
הישגם הכולל פי מאה מפואר ומרשים
ולא מדובר רק בהישגי עבר
מהו הדבר (או שניים) שהכי השפיעו על העולם בדור האחרון (או שניים)?
שניהם יהודים: גוגל ופייסבוק
לעומת זאת, היהודים בציון... פשוט בא לבכות
זה הפרדוקס היהודי האמיתי:
הישגיו הדלילים של עם הנצח בארץ הקודש
לעומת הישגיו המונומנטלים בכל מקום אחר, בערך
את חושבת שאלוהים שמח שאנחנו בישראל
שאת באה לכאן מסיאטל?

במקום לנדוד ליפן, לקוריאה, לסין
שם חסרים עכשיו יהודים
ואת יודעת איפה היהודים האבודים?
לא בשואה
כאן

דוגמא היסטורית הפוכה

את טועה, עדיף היה לעם היהודי
שלא היתה שואה גם אם לא היתה ישראל
העניין הוא לא הסבל האישי בשואה
זה לא כי קרו "דברים רעים"
דברים גדולים צומחים מדברים נוראים
אלא שההיעדרות של יהדות אירופה
במחצית השנייה של המאה העשרים
היתה בעלת השפעה
עצומה, הרסנית
על התרבות והרוח האנושית
ואנו סובלים מכך כל יום וכל שעה
אינטרנט "אירופאית" היתה הרבה יותר מתורבתת
מהאינטרנט ה"אמריקאית" הקיימת
שלא להזכיר טכנולוגיות המונים אחרות אמריקאיות
אם היהודים האירופאים היו עדיין בחיים כיום
היו לנו כמה וכמה עמקי סיליקון
בגרמניה, צרפת, איטליה, אוקראינה, הונגריה...
ולא ישראל, אלא פולניה
היתה הסטארט-אפ ניישן
מעצמה טכנולוגית ותרבותית נוצצת של יידיש
היו לנו המון כותבים ויזמים ואמנים ומדענים ואקדמאים ואינטלקטואלים אירופאים גדולים
והתרבות המערבית היתה הרבה פחות אמריקאית
גרמניה לבדה הפסידה ישירות עשרות נובליסטים במדע
מהבריחה (איינשטיין הוא רק דוגמא אחת ידועה)
שנתנה דחיפה עצומה לאקדמיה האמריקאית
והחליפה את גרמניה בארצות הברית
כמעצמת-העל המדעית המובילה העולמית
(שלא לדבר שהיטלר הובס מכיוון
שהמדע היהודי לא עמד לרשותו במירוץ לפצצה האטומית)
אז הכול לטובה? רק לאופטימיות האמריקאית

סיכום הלקח ההיסטורי

אני מופתע שלא חשבת ככה על יהדות ארצות הברית
בהיותך חלק מהקבוצה הכי חזקה משפיעה ויצירתית
של אנשים באנושות כיום
הקבוצה המובילה במעצמה המובילה
מיליונים בודדים, עם השפעה חסרת פרופורציות קיצונית, חסרת תקדים
בתפקיד מפתח בארץ המפתח בתקופת מפתח
שמשפיעה על כל אדם בעולם
ישראל היא אכזבה גדולה
ולא בגלל הכיבוש
גוגל ופייסבוק היו נראות אחרות מאוד
אם הן לא היו באות מתרבות שמושפעת מהיהדות
כמו התרבות הסינית, היפנית או ההודית
שזה מה שמפחיד שהולך לקרות
עם ההנדסה הגנטית וההנדסה הנוירולוגית
ושהאל ירחם ויגן ויציל
אם יהודי ישראל לא יהגרו לסין

המבחן ההיסטורי

סבא רבא שלי למד ציור עם היטלר באותה כיתה, לתקופה קצרה
שניהם לא מצאו בזה עבודה
הסבא שלי הפך לצבע
והיטלר למצביא

אם האליטה החילונית תברח לברלין
במקום לטוקיו, שאנגחאי ובייג'ינג
זאת תהיה טעות היסטורית
בקנה מידה עולמי

אם היהדות לא תתגייס לקרב
להעשיר ברוחה את המזרח עכשיו
שהגיע תורו אחרי המערב
ולצבוע אותו בתור הזהב
סבא שלי יהיה מאוד מאוכזב

שיעורי עזר לילדים

שעת חינוך

אצל המאיה
ילדים היו חופשיים ומאושרים
עד גיל ארבע
ובהמשך חונכו תחת המוטו
של "שירים ופרחים"
כאשר רבים מהמלכים
היו גם כוהנים ומשוררים
שהשתתפו בטקסים פיוטיים
של הקרבת אלפי קורבנות אדם
תוך עקירת לב הקורבן בעודו בחיים
ולחידוש מלאי הקורבנות
יצאו למלחמות אכזריות
לעומת זאת, אצל האינקה
הילדים חויבו במשטר עבודה
נוקשה וקפדני, כחלק מהביורוקרטיה
הכלכלית היעילה באימפריה
שיצרה שיגשוג כללי
קורבנות אדם היו נדירים
אך מצד שני
כמעט שלא היתה תרבות גבוהה
ומה הקשר אלינו?
ובכן, אישית אני מעדיף את המאיה
עם נחש הנוצות המעופף
חמשת הימים ללא אלים בסוף לוח השנה
ומשחק הכדורסל הראשון בעולם
שבו דווקא המנצחים
ולא המנוצחים
הם אלה שמוקרבים לאלים

התנהגות לדוגמא

כשהיית קטן קיבלת הרבה אהבה אבל לא קיבלת מכות
לכן החיסרון שלך הוא שיש לך המון רעיונות
אבל אין לך ביקורת עצמית
יש לך מידת החסד, שהיא השפע המתגבר
וחסרה לך מידת הגבורה, שהיא ההתגברות
לכן אתה נחמד - אבל אתה לא גבר
אתה לא יודע להציב להן גבולות
וככה הן יודעות שאתה לא תדע לתת גבולות לילדים
אתה שלא מאמין בשיעורי בית, מבחנים והוראה פרונטאלית
וחושב שהתרבות תחנך, כשהתרבות שכחה לחנך
לא תופסת תפקידה כמחנכת, ולא יודעת איך
לא מאמינה בעליונותה, לכן הפסיקה לתפקד
בוכה שבעולם המחר היא איבדה את הערך
ומפנטזת, כמו דת
על עולם האמת

מדוע קל לזהות יצירת מופת
בדיעבד
אבל לא ניתן בזמן אמת?
מדוע יצירה גדולה כמעט
תמיד חוזה את העתיד?
האם יתכן אפיון מתמטי ליצירת מופת,
שיתן קריטריון אובייקטיבי לתרבות,
וימנע את האמונה, שאין שום הוכחה שהיא נכונה,
שהכול יחסִי יחסי כוח יחסי מין יחסי מרות,
שהורגת את התרבות הגבוהה?
וכיצד יתכן שבתחום הכי סוביקטיבי רוחני שגיוני לא מעוגן בהיגיון
מתקיימת הסכמה רחבה על הקאנון?

פתרון לתרגיל

ובכן, יצירת מופת היא כמו גֶן חדשני מהפכני
פריצת דרך באבולוציה, שממנה יצאו הרבה זנים
ולכן בדיעבד היא חזתה את העתיד, כי הוא התפתח ממנה
ומכאן היא דבר כמעט מושלם, כל קוץ בה התפתח לפרח משמעותי
כל שורה תהדהד בכל השירה, אבל זה לא הופך אותה למשהו שרירותי
גֶן מהפכני הוא באמת מהפכני, עבר את המבחנים הכי לא סלחנים של תחרות המינים
תככי מין ומאבקי כוחות לא עוזרים מֶעבר לשני דורות, לא החזק שורד אלא המתאים
ומסוף הדורות קל לזהות את מין הקוף הראשון, את הציפור הראשונה בעולם
את השיר שהוליד ז'אנר חדש, את אבי אבות כל הפרחים כולם

ואילו בזמן אמת הוא נראה כמו מוטציה מכוערת
ולכן אף אחת לא רוצה להתחתן אתך
זה מעניין, אבל זה לא שירה

שעת מבחן

לכל חידוש ולכל ילד, הזמן הכי מסוכן
הוא כשהוא עוד קטן
אז אפשר לחסל אותו בקלות, כמעט בטעות
עורך לא נכון
אישה לא נכונה
הרגו הרבה חידושים בתרבות
מי תהיה הראשונה לזהות
מי יהיה הראשון לעזור
מי תדע להסתכל לך בפרצוף
ולומר זה לא טעות
זה מין חדש של קוף
ואני רוצה להיות האמא

שיעור מבוא לכלכלה

תרגיל כלכלי

אני זוכר בשיחת סלון
בחור חכם שמבין בכלכלה
כמו שאני מבין בריקודי סלון
התלהם לפי נוסח שקרא בעיתון
על הגז לטייקונים שאסור להיכנע
ולא ידע על חשבון מי הבדיחה
איך מסובבים ציבור בורים
כך שיתמוך בצעקות במיסים
ויחשוב שגונבים מהעשירים
ומחלקים ל"ציבור", שם אחר לממשל
קוראים לזה מס אנרגיה וחשמל
או בעברית ששינסקי
מחירם היה אמור לרדת לחצי
בעקבות תגליות גז
אז הממשלה הטילה 50% מס
מחיר הגז קפץ פי שניים
מחיר החשמל נשאר בשמיים
והעם מחא כפיים
וראש הממשלה צחק פעמיים
היזם לא ירד מהרווח שמקובל
ומהמחיר הכפול נהנה רק הממשל
שמקבל50% מכל הדלקת חשמל
כמו לגנוב סוכריות מתינוקות
ובעקבות עוד כמה צעקות
חצי מהגז נשאר באדמה לחכות
לתקופות שיהיו אנרגיות חלופיות
ולא שומעים יותר על תגליות חדשות
כי לא משתלם לחפש עוד
שחטו את התרנגולות
שמגלות ביצי זהב
ליהודים המילה גז
מזכירה את השואה
תגיד להם גז גז גז
והם ישימו ברקס
ויעשו דמוניזציה פרועה
הם כבר יודעים שמתחת למים
מסתתרות מפלצות ותינוקות בתיבות
וגם רכבות הם לא מסוגלים לבנות

דוֹגמה לדוגמא

כשיש התנהגות טראומטית
יש כלכלה פוסט טראומטית
עם ישראל מחורפן על נדל"ן
כל קנייה היא אמונה שנשאר כאן
אחרי הגלות והמלחמה על האדמה
לבית לאומי
קניית בית היא אובססיה לאומית
ומחירי הדירות הם פסיכוזה קבוצתית
הכלכלה ההתנהגותית היא המצאה ישראלית
כי פה חוסר הרציונליות = ההיגיון הכלכלי

הפרת סיכום

היית חושב שיהודים מבינים בכסף
אבל כל מי שהבין בכלכלה נסע לאמריקה
וכל מי שלא - היגר לישראל
אנשי רוח שלא היו מעיזים לטעון
שהם מבינים במתמטיקה
מדע הרוח הכי טהור
הם בעלי תפיסה כלכלית מוצקה
בגלל שהם קונים במכולת
כמו ילד שלמד את לוח הכפל
ויש לו דעות על תוכנית לנגלנדס

כמו עמים שלא מבינים בביטחון
ומדברים בנאיביות חסרת ניסיון
ומלאת ביטחון
ככה כאן בשיח הכלכלי
שאת מקומו הנורמלי
תפס הביטחון
(בעיקר העצמי)
השואה היא הריבון
כי היא הכריזה על מצב החירום
ואף אחד לא יודע איך מכבים
פעם יהודים היו קפיטליסטים
מאז השואה הם מפחדים
להיות חזירים קפיטליסטיים
ולכן הם חזירים סוציאליסטיים

מבחן המעשה

שנאה מקלקלת את השורה
ואהבה מקלקלת את השירה
כתוב ששורש נשמת הגבר הוא התאווה
והכבוד הוא שורש נשמת האישה
וביחס לכסף אלה שני וקטורים שונים:
תאוות הממון - והכבוד שבממון
הם האתוס של ההמון
אבל ממון זה רק מילה
וניתן להחליף את הסטאטוס
בסטאטוס
תאוות השירה - והכבוד שבשירה
הבעיה שהתרבות ויתרה על הכבוד
וחשבה שתוכל להסתדר עם תאווה
כשלהפך - מה שקובע זה האישה
אל אשתך תשוקתְך, והיא תמשול בְך
לפיכך האישה זקוקה לתשוקה תרבותית חדשה
ואז תהיה שירה ופריחה

כשהייתי קטן היתה תחושה חזקה
(שלא קלטתי למה היא לא מפורשה)
שמטרת העל של המדינה היא: להיות אמריקה
מילה שנלחשה בקדושה
בפרסומת על מקרר אמריקאי
שכילד הייתי חוזר ושר
ובחשש משר החוץ האמריקאי, יראה ממש
אך הכול השתנה, וכיום יש תחושה
שהמטרה האמיתית של המדינה היא להראות להם
לגויים זאת אומרת, ובמיוחד לאירופאים
היהודים תמיד הגדירו עצמם באמצעות אחרים
אבל עכשיו הם חזרו אחורה לתסביכים
עם היבשת הישנה
כמו ילד שהגיע להתבגרות
וכבר שבעים שנה
מכריז על עצמאות
ולכן זאת ההזדמנות
לשנות את התרבות
מכסף לשירה
מאירופה לאמריקה
ובחזרה

שיעורים למבוגרים

תרגיל במין

ההשכלה המינית גָדלה באלפי אחוזים תוך חצי מאה
מעולם לא ידעו רבים כל כך על מה שעשו מעטים כל כך
מה שירה יכולה ללמד על מין?
מה זאת אומרת, היא התשובה לפורנוגרפיה

יש בה בדיוק מה שאין בה
זאת אומרת הדימוי, ליתר דיוק
דימוי שהוא גירוי, ולא גירוי שהוא דימוי
היא ביקשה ממני שלא אוריד את החולצה
ושאבוא עם חולצת כפתורים
חשבתי שאולי יש לה פטיש לכפתורים
אבל רק כשהיא הורידה את החולצה
הבנתי

דוגמא למשיכה

מה זאת אומרת, זה מושך לשכב עם פרופסורית
כמו שזה למשל מושך לשכב עם פסיכולוגית
וכמו שזה לא מושך לשכב עם עורכת דין
אבל אם מישהי נותנת לך את ההרגשה
שהיא אוהבת לשמוע אותך
זה יותר מגרה מאישה שמוציאה מהשפתיים שירה
אם היא בולעת את מה שיש לך להגיד
זה יותר טוב מסקס
רק חולי נפש נהנים מהחיזור עצמו, ומהם צריך הכי להתרחק
בסופו של דבר גברים נורמליים רוצים רק שני דברים במערכת יחסים
מישהי שבאמת תקבל אותם. וסקס.
לכן הם הכי שונאים מהפרטנרית ביקורת (ספרותית)
לכן גברים מתפשרים יותר מנשים (תופעה ידועה)
לא פעם יעדיפו אחת פחות איכותית שבאמת רוצה אותם (המבט המגרה הזה)
על פני מישהי שהם אף פעם לא מספיק טובים בשבילה
לרוב הם בעצם רוצים להשתחרר מהתלות הנפשית הפטלית שלהם בנשים
ומהתלות הנרקומנית שלהם בסקס
בעזרת אישה שרוצה אותם ורוצה סקס איתם
זו הטרגדיה הבסיסית במצב הגברי
כמובן שיש טרגדיה מקבילה במצב הנשי
והפתרון הוא המצב הקומי של חתונה ונישואים
בתשתית, הרווקות היא מצב טרגי והזוגיות היא מצב קומי, מגוחך
עכשיו מה הבחירה שלך?
בקיצור יש הרבה תגובות לדיכאון
תגובה אחת היא חופה
אחרת היא התפרפרות נואשת
אחרת היא להישאר במיטה
בסופו של דבר כל התגובות לדיכאון קשורות במיטה
ומי שדיכאוני באמת יודע את זה
ולכן לא יוצא מהמיטה
הלוואי שפשוט יכולתי להישאר פה במיטה לידך את המשך החיים
בלי להתעורר אפילו פעם אחת

סיכום הלילה

שאני מרוחק פיזית, משדר רתיעה, חוסר נינוחות
שהיא הרגישה שאני לא רוצה להיות שם
והפתיע אותה שרק ברגע שעברנו למגע פיזי משמעותי ופתאומי
ביוזמתה כמובן אחרי שנמאס לה, זה תמיד ככה
אז פתאום נפתחתי ונהייתי נינוח וטבעי גם בשיחה וגם בתחושה
כמובן שבאירופה יש הרבה יותר מרחק ומרחב בין אישי מאשר בארץ
(היא אמרה שאני ממש גרוע בדייטים)
אולי לצאת למפגשים רוויי אלכוהול כדי להשתחרר
כמו שעושים באירופה
זה פידבק חיצוני שאני מקבל מישראליות
אבל בחוויה הפנימית שלי זה שונה מאוד
נמשך וגם קרוב ונוצרת אינטימיות
אבל מהצד השני החוויה היא כנראה הפוכה
אפילו דחייה מקירבה
זה כבר כמה בחורות, וזה באמת כנראה משהו שאני משדר
ושדופק לי את האפשרות ליצור קשר
אבל רק היא הייתה ממש מפורשת בנושא
למרות שעשיתי הרבה מאמצים להתקרב
האמת היא (מותר?) שזה גם לא מאוד נעים לי
להיות במגע פיזי עם אדם שאני עוד לא בקשר איתו
בנושא הזה אני יותר בחורה מבחורה
בכל הקשרים שהיו לי האישה היא זו שיזמה את המגע הראשוני
ומכיוון שנשים לא נוטות לעשות את זה
אז אולי בגלל זה.
העכבות הראשוניות שלי מאוד גבוהות
זה כמו אפס או אחד אצלי
האינסטינקטים שלי יותר חזקים ממני
אם לא עשיתי מין בלילה
אני לא אתגבר על הפיתוי
לכתוב על מין ביום

מבחן הבוקר

החוויה הגברית של לקום כל בוקר מרוגש
כאילו המין ורק המין מושך אותך לתוך העולם
מתוך תהומות בטן הלילה
והחלום האחרון הוא בהכרח מיני לעילא
ולכן גם לפעמים מיני באופן מאולץ
כמו חרוז לא מוצלח
כלומר סוטה ממש
וזה יהיה החלום שתזכור
כאילו כתבת שירה תוך כדי שינה
ועכשיו אתה קורא אותה באור
החלום שמוביל אותך החוצה מהחושך הפנימי בתוכך
כאילו היא מושכת אותך באיברְך
ומובילה אותך בחדרים אחריה
ואז אתה פוקח את עיניך
ומוצא את עצמך במיטה
והיא ישנה לידך
והאיבר שלך קצת מתוק
וקצת כואב

title: shiurim


text:
שד הילד

לנשים בלבד

ראית אחת ראית את כולן
התחתנת עם אחת התחתנת עם כולן
הן מעניינות אותי פחות ופחות
מה שמעניין אותי זה אתה

ראיתי אותך ראיתי אותך
משמשת חלון האוטובוס בשלוש בלילה
לבוש כמו חרדי קומפלט
איפה אתה גר באמת?

שחור על
שחור על שחור
עקבתי אחריך חומק
לחצר בחצר בתוך חצר
שמעתי אותך צועק
התפרצתי והדלקתי את האור כשצרחת
בשפה זרה
וראיתי שאתה שואג בחשיכה
על קבוצה של נשים
הן מה שמעניין אותך?

לא הכרת אותי בכלל
ושאלת אותי באימה: אתה מחפש מישהו?
הזהב השחור לא קיים
תרגישי, זה פחם
זה סבא שלך
את רואה את שערת הזקן הלבן
שיוצאת מתוך הפחם?

הבועה

ההר התנפח כבלון
או שזה הר געש
הוא התפרץ את בהיריון
או שאת סתם שמנה?
אבל איפה עגל הזהב
מדוע בושש לבוא
מדוע אחרו פעמיו

אם היא בלעה כדורגל
זה מסביר את הבעיטות
אבל אם היא בלעה שחקן כדורגל
זה מסביר את הכדור

אם האלוהים יודעת
כולם מקללים
את האמא של השופט

והוא שבר את הלוחות לשניים
ועשה מהם סנדוויץ’
ומרח באמצע שוקולד
ואמר להם תאכלו

הוא היה סוחר גדול
הוא ידע לקנות את הנשמות
כשהן למטה
ולמכור כשהן למעלה

אבל היא עם ההר השחור
התנפחה עד השמים
היייתי חיייב לעשות חור
אחרת הכל היה מתפוצץ

ת"ק על ת"ק פרסה

אלוהים כל היום מתקתק במחשב
את החטאים של כולם והוא חושב
מזל שלא היה לי מכשיר כזה
כשכתבתי את התורה

חבל שלא היה לו דבר כזה

שחור על לבן - פירושו במסך
הֶעדר על אורה
במקום מלאך נשלח להדפסה
ותחת השולחן - כלבת ישראל הכשרה
תחת רגליו מפריסה פרסה
כעצם השמיים טהורה
שוסעת ומעלה גירה:
למלאכים יש עצמות?
הייתי רוצָה לטעום
מכל הלבן הזה
לחרדים יש בשר?
הייתי רוצה פעם אחת
מכל השחור הזה

עצמוּת ומהות עליונות
מעל אותיות המחשבה

מסריח לא בא

היה בו צד של סדיסט
אבל אני לא שופטת אותו
בקריטריונים רגילים
היה לי חדר מיוחד בשבילו
עם קריטריונים מיוחדים

הוא היה הולך ברחוב וגברים
היו מסתכלים אחורה. אומרים
שהיה לו ריח מיוחד
והוא היה מריח ודן מריח ודן
כמו כלב

לפעמים הייתי צוחקת אתו
על הזיווג שהיה יכול להיות בינינו
אבל שנינו הלכנו לעולמות אחרים
אני חייתי את החיים, והוא

בשלב מסויים הוא התחיל להניח
ארבעה זוגות
תפילין
בשלב מסויים הוא התחיל להיעלם
ואני נשארתי עם הרצועות
כמו כלב

אז עוד לא ידענו מה הוא כותב בלילות
היו שמועות על כל מיני התכתבויות
אבל הוא לא היה מפלצת
הוא היה
חיה

אנשים חשבו שהמשיח יהיה איזה סופר-מן
אך מה שבאמת הפחיד אותם
זה איזה חרדי-שמן
אף אחד לא יכול לדעת מה מסתתר בתוכו שם
יש תרנגולים שמוכנים להישחט
כדי לגלות מה יש בפנים - ולו אחרי מותם
וחזירים לא יגיעו לשם לעולם

אתה יודע מה פירוש המילה ציצית?
ציצית
זה
זנב

איך נשים תופסות את אלוהים:

יש כמה חתולים בעולם.
אשתי אוכלת בחדר השני.
אלוהים בהיריון.
כולם שואלים מה ייוולד
ואף אחד לא שואל איך הוא נכנס להיריון
וממי? זה מה שאני שואלת
אל תיבהלו אם הוא לא ילד
אלא ישריץ

עולמות שלמים הם ילעסו
כשאתה בעבודה
בחצות הלילה בגן עדן
צווחות לא אנושיות
צדיקים יהפכו לבובות
ובובות יהפכו לצדיקים
או הפלה
או עיקור

לא מעניין אותי שהוא חיכה אלפיים שנה
לשרץ הזה

תגלית מודיעינית

טוב שאת חברה של המדרשה
פתחתי פרופיל של בחורה חדשה
לקח להם חודשים
אותי לאשר
אבל עכשיו אני חבר
של חבר
שלך
ויכול להיכנס לאלבום שלך
בעלך חתיך, נראים מאושרים
מאחל לבנות הקטנות
מיתות משונות, ייסורים
שלך,
חתול חולה שחי בתוך פח הזבל
של המחשב

חדרתי למייל שלך
הסיסמא היא שמו שלו
כבר יומיים לא הולך לעבודה
מחפש תכתובות איך בעלך במיטה
איך את אוהבת אותו, אה?
שיר אהבה
של פח זבל לחתולה

קורא את הדברים הפרטיים ביותר
ולאט לאט אני חוזר
אחורה במייל, אחורה בזמן
לתקופה שהכרתי אותך מזמן
ומבין איזו טעות איומה

הדף האחרון בסידור

המשיח כבר ילמד אתכם מה זה ימים נוראים
התוקע מהאף בשופר - יצא ידי חובה?
הוא ישים את אשתך בתוך חזיר בתוך פרה
וישאל אם היא כשרה?
הוא ישלח את ההורים לבית הספר
ואת הילדים לעבודה
תסעו לבית המקדש
והוא ישפוך נפט על האוטו
ויקריב אותו על המזבח

הוא יפתח אתר בצוואר
של האינטרנט רק כדי לשחוט אותה שחיטה
כשרה, הוא יכסה על הדם
בסדין לבן ענק הוא יכסה את האדמה
ואת זאת שלא רצתה אותי
הוא יפשיט ערומה

המלך

מי שיבוא אליי לבד
אשחוט עדרים שלמים לכבודו, בחרדל ובדבש
אך מי שיבוא אליי עם השאר
יישחט עם כולם
תפוח בדם

דם שחור מעורבב בנפט אדום
דינוזאור צועק, יונק זוחל
מישהו הרשה לך להרים את הראש?
מישהו הרשה לך להסתכל
מתחת לחיתול?

אני אמרתי לא, אתם אמרתם כן
אבל אני אמרתי לא
אתם חושבים שלא ניתן להחליף?
יבואו זן חדש של דינוזאורים יהודים
יבואו זן של כבשים בני שנה
ויקריבו קורבנות אדם

דינוזאורים שצמים ביום כיפורים
ובטן הענק שלהם תצעק להשם
מאגרי נפט עצומים שלובשים לבן
ורועדים מפחד

וחזיר שיכול לבלוע
את כל העולם -
יעדיף כבר מיתה
כי הכשרות לא מספיק טובה

אהובתי העקרה

לפני בריאת העולם החזיר היה הבהמה הכי כשרה
רק ממנו המלאכים היו מביאים קורבן
עד שיום אחד

לפני בריאת העולם נכנס לאלוהים ג'וק לראש
והג'וק הזה התחיל לחשוב שהוא מעבד
ולזלול עוד ועוד זיכרון
עד שהמלאכים

לפני בריאת העולם היינו בגן עדן
אני הייתי עץ ואת היית נחש
חשבתי שעמוק באדמה נתחבר
עד שעבר שם צדיק אחד
לפתע ענף
זז

לפני בריאת העולם נתנו לי לכתוב את התורה
אבל הייתי עסוק מדי בבחורה
הייתי כותב שהשם שכח את שרה
ושחזיר חיה טהורה
ושהאישה תלך על גחונה
ואת תלדי בנים

הכלב של אלוהים

אלוהים אוהב חזירים
לכן אסור לאכול חזירים
וגם הכלב שלו הוא רב גדול
והוא יבוא אלינו לאכול
והוא כולו אור ועצמות
מטייל ומשתין בכל העולמות
עם רצועה שמגיעה עד השמים

טבחים מחטטים בפחים
חתולים שמנים ממולאים בחתולים רזים
קוגל מזנבות באורך הגלות מוגש
והוא לא נוגע בכלל במגש
רק מרחרח באפו הנרגש

והוא נובח דבר תורה
כלב קדוש ונורא
בוודאי אתם מצפים
שאגלה לכם רזים
אבל הסוד הגדול באמת
זה השמנים

זוללי נבלות בתיאבון
והוא פוצח ביללה (פזמון) :
אלוהים גדול
רוצה לאכול
ואמר כל העם שמן
ואמר כל העם שמן

פתאום זעקה נשמעה
תיראו! אין לו רצועה
הוא ברח

אין לנו מלך

אחרי שנה אתה
רואה אותו עם הראש למטה
גם אתה נפלת?
אבינו מלקנו

אף אחד לא יגיד לך באמת
אבל אין בית שאין בו מת
המשיח מסתובב בעיירות, בכפרים
אני מתחנן תהיו זהירים
תזכרו את המקרה שלי!
אבינו מלקנו

שאלו מתי הוא מתי הוא יגיע
אבל עכשיו שהוא הגיע
שואלים מתי הוא הולך
אין לנו מלך

חזן וקהל: ואנחנו ממש לא מוכנים לבקש סליחה

web 3.0

דוד המלך
בדחנו של מלך
עושה צחוק מהמלך
ולא יודע שחוש ההומור של אלוהים השתנה

אלף קומות מתחת בחניון
השטן טווה רשת פתיון
לציפורים שעפות מתחת לאדמה
והנוצות שלהן מגיעות עד הנשמה
ובינתיים שאננות בשמים
זה לא ידגדג לאלוהים את הרגליים

הלילה שהפסדתי את המכנסיים

האישה מוצצת ממך את הכוח
כמה צעקות שלה, וכלום
על הבורסה אפשר לרכוב ולרכוב
אם היא רק הייתה נפתחת בלילה

חיה חיה, כשהיא עולה אני עולה
כשהיא יורדת אני עולה
שערי המסחר נפתחים
ואת כזאת נודניקית

מאה אלף שח בשעה אחת היא בולעת
מאה אלף שח בשעה אחת היא נותנת
אלוהים בכבודו סוחר
ומרוויח, כשהוא מוכר
מי לא ימכור?
כשהוא קונה מי לא יקנה?
אז להתעסק עם השכינה
כשאפשר להתעסק עם הבורסה?

והשקלים מתרבים כמו חרדים
יצר המין של הכסף
יותר חזק
מיצר המין של האדם
מהקבר אתן הוראות
היום עם כל העסקאות במחשב
אין דבר יותר רוחני מכסף

וכחלום יעוף

בליל כיפור לא נרדמתי
ולצערי נזכרתי - בך
ואז חלמתי שאני רואה אותך
עם בעלך וחשבתי כמה מתאים
שאחרי שנים
אני פוגש בך במקרה ביום הכיפורים

וכמו שתכננתי שנים אני יורק עליך
אבל הרוק לא יוצא
יוצא לי מין טפו חלש
שלא פוגע, אני מנסה כמה פעמים
ובסוף אני נאלץ לירוק ליד ולהדביק לך על הפנים
ואת צוחקת ולא נעלבת
ואני כל כך נלעג בעינייך

והתעוררתי לכרית רטובה על הפנים
וחשבתי איזה בזבוז של נוזלים
בצום
ואשתי המשיכה לחלום

הסוף

ויאמר השם זה לא שאתם
משהו
אבל לא אכפת לי לסלוח
אבל לחשוב שעל זה בזבזנו את כל השנים?
חייב להיות משהו אחר
אני מתפטר
יחליף אותי הסגן
שלי השטן
אתם יודעים, השואה נעצרה
רק כי הוא חשב
שזה לא מספיק נורא

השטן: אתם
עוד תקנאו בהם

חזרתי הביתה וגיליתי שאני נעול בחוץ וכל התריסים סגורים
ונזכרתי שהשארתי את המחשב פתוח
צעקתי את השם שלה שוב ושוב אבל דממה
אם אשתי ראתה את זה זה הסוף

תורה למגירה

פרק א.

בואי נעבור לחיות כשותפים, גברת
ואת הילד נגדל כמשפחה
לא נתגרש, לא רוצה אחת אחרת
הספיקה לי אחת

יהיה נחמד
אם תרצי עוד אחד
ואם תרצי אותו מאחר
יהיה ממזר

אבל אני לא מוכן
לשטוף כלים
ואני לא מוכן
לקנות מדיח
ואני לא מוכן לעבוד
בימות המשיח

רק הנפט ידבר
אני אעשה כל מילה, כל מילה
אבל אני לא אדבר אתך מילה
מאיפה באה לאישה התשוקה הזאת
להיות אלוהים

ונגד אלוהים יש רק נשק אחד: טרור.

פרק ב.

הבעיה בגיהנום
זה לא שנשרפים
פשוט כלכך חם
שאין כוח לכלום

ורק עכשיו בגלל החום
שמתי לב למשהו שהטריד
עוד מהיום
הראשון

אין שם נשים

אני אומר לכם אלוהים
לא רוצה שנחשוב
על משהו

פרק ג.

אם תרצי שניפגש אחרי הסוף
את יודעת לאן את צריכה להגיע
ארבעים יום ללא לילה
נטייל במדבר הגיהנום

הר של זבל
לא יריחנו אדם וחי
ובראשו תורה מלאה עובש, עתיקה
תורה שנזרקה
התורה שאלוהים
כתב למגירה

נעשה את חטא זבל הזהב
ונשמע

פרק ד.

אני חושב שלאחות של אשתי
יש איידס. ואף אחד לא מספר לי
אני מתעורר מהחלום בבהלה
אוי ואבוי היא תדביק את בעלה

הגיהנום האמיתי
הוא שאני לא יכול לזכור
מה היה החטא שלי

שוק ההון הרוחני

זה כמו משחק כדורגל שלא נגמר
שער ועוד שער ועוד שער
אלוהים יציל אותך מהבורסה
אבל לא יציל אותך מהאישה
אל תגידי לי לדבר אתו
זה מיד הופך לתפילה
סגור לנו שער גבוה
בשעת הנעילה
והנייר מזנק לשמיים

הסוד הוא למכור אלילים מכסף
במחיר של אלילים מזהב
למכור שטריימלים מכלב
במחיר של זנב
הרי על כל אחד שמוכר את יוסף
יש גם אחד שקונה
ולפחות אחד מביניהם טועה
הטעות שלו היתה
שאסור לפחד, קל לומר, אבל כשזה בא
בהפתעה

בווום! מתוך הבור אני אקדח
כמו כדור אני תותח
למוח שברא את העולם
כדי למכור לכולם
אל עליון אל עליון
מכוון גבוה
מכל הגיון
שובר את תקרת הזכוכית בגן עדן
ולא רק מלאכים יכולים להתקדם
למקום בו דיני נפשות
נפגשים בדיני ממונות
והמפולת היא המבול החדש
ובחור בראש האל מקודש
לכל אחד יש מחיר
רק חבל שהמחיר לא נמדד בכסף

בהתחלה כל צדיק היה הולך ומוכר את התורה שלו
מהר מאוד התפתחה הבורסה
הסוד היה לקנות רעיון בנמוך
ולמכור אותו גבוה, ברמז, בסוד
בהתחלה היו משלמים בנשמות
אבל הן נגמרו מהר מאוד
והתחילו לשלם בגופות
מתישהו התפתחה בועה
והם התחילו למכור כמו מטורפים
אנשים התחילו למות כמו זבובים
וזבובים התחילו למות כמו אנשים
עם הלוויה והספדים והכול
איזה זבוב טוב הוא היה
לכסף אין ריח
אבל היו הרבה זבובים
סביב המזבח

כי אלוהים חוזר
ואנחנו מתים שוב להקריב קורבנות
אבל הוא מבקש מאיתנו לשרוף דווקא שטרות
וזה כבר מלהיב הרבה פחות
מתחילים לשמוע תלונות
מה לא מספיק לו חיות
הלשונות הרעות מספרות
שבשנים שהוא היה בגולה
הוא החליף את תאוות האכילה
בתאוות הבצע

דאגנו לו לאוכל והוא שרף אותו
דאגנו לו לבית והוא שרף אותו
דאגנו לו לאישה והוא שרף אותה
עכשיו הוא ישרוף לנו את הירושה
בואו נדאג לו לאוטו
שיחליף את המרכבה הזו
בואו נשלח אותו
לטיול בחלל הרחוק

ולמעלה הצדיק סופסוף פוגש את אלוהיו
אבל השם מדבר אליו
בשפה שהוא לא מבין, מתבלבל
הטמל
איך אומרים
</ ()שער>

המוח לא אפור
כמו שחושבים, הוא כסף
ורק אם יש חור
זה טבעת

המוהל והמספריים

זה ממש כיף לאישה בהיריון
שאיזה עכביש מסתובב לה במיטה
אל תחשבי על זה אפילו
את לא יולדת, את גוססת
את יולדת מפלצת
המשיח

רב עם שמונה ידיים
איך הוא נוטל ידיים
תשאל איך הוא מניח תפילין
הוא רק ידיים וראש
אני מרגישה שעוקצים אותי בכל הגוף
אבל אי אפשר לראות אותם

הוא יחכה לך בקצה רשת האינטרנט
הוא מאהב נפלא, מלטף ומרביץ
מושך בצמות ומושך בפאות
הוא אוכל רק פעם בשנה
ביום כיפור
פיקוח נפש
והוא שחור על רקע שחור
הוא יראה לך מה ההפך מאור
חוויה מדהימה בשביל אישה

איך לא חשבת על זה
שיכולת להיכנס להיריון
יוצאות לך שתי בטנים לשני כיוונים
את שוקלת כמו חיה
את שוקלת הפלה
אבל נקרעת מבפנים
אבל את לא יכולה
להתגבר על הסקרנות
זו מחלה

רואָה את העקיצות על כל הגוף
אבל לא מבינה מאיפה זה
בא לי

המפץ השחור

גם האחרון היה כישלון
כבר נתתי לך שנה ניסיון
אני רוצָה מישהו שיירָאה בול כמוך
ויהיה מישהו אחר לחלוטין
כדי שלא אצטרך לספר להורים
זה סיפור לילדים
בלבד
אני רוצָה שהבן
יסתכל על האבא
ויגיד איזה אפס עגול ושמן
כולו חור
אדם שחור

והאדם השחור הזה נעלם בלילה
הראש שלו בתוך
האור של המסך
מטיל צל ארוך ארוך
תלוי על הצוואר
נמס כמו שעווה
הוא נר של חושך
ואם לא תכבו אותו
הוא עוד ישרוף את כולנו

אתם לא רואים שהוא דועך?

אתם לא רואים שהוא מחייך?
הוא מסתכל לתוך הריק של הקיר
ויודע לאן הוא הולך
ולאן העולם הולך
במקום להתגלגל
כמו אפס שמן ועגול
יקום שחור
שאחרי המפץ הגדול
היה כולו אור
והנה כבר
האחרון שנשאר
מכבה את האור

יומן פרטי

המשאית באה משום מקום
ועבר לי בראש אני מת במקום
אף אחד לא ידע מה הסיסמא
וכל מה שהייתי יישאר באדמה

חצי נחמה וחצי נקמה
לא תחיו כל נשמה
יושבים שבעה על האיש הלא נכון
במקום הלא נכון
ואת המקום צריך
לכן זה יימחק בתאריך

ואת לא תדעי לעולם מי שלח לך:
ההסכם בינינו הולך להיות כזה
א. כל פעם שתעני אני אענה
ב. אם פעם אחת לא תעני - לא אטריד אותך עוד לעולם
ג. את לא תדעי מי אני לעולם

אני מאמין / חזיר בחמין

חזיר אחד לא נראה כמו חזיר
חזיר אחד היה רזה מאוד
הוא אמר שהעיקר זה לא להיראות
כמו חזיר, אלא להיות חזיר
עדיף לאכול מעט מאוד
אבל כמו חזיר אמיתי
הוא היה חזיר סודי
הוא היה לוחש לבנות
בואו איתי
אני רוצה לגלות לכן סוד

יש מקום בעולם
בראש הר סיני יש מחנה השמדה
וזה בית המקדש
יש זווית לעולם
שבו שלושתם
חד
ואנחנו בדרך לשם

אותי אתן יכולות לשחוט
אך אף פעם לא אהיה חזיר כשר
אז תארו לעצמכן -
חזיר קדוש

היה חזיר שהיה חתיך
ומוקף בכל הבנות
הוא לא אכל ארבעים לילות
הוא היה מוכן להיות קרבן
אבל אף אחד לא היה מוכן
לבצע חטאים שבגללם
צריך להקריב חזיר

והוא היה מדבר אתן שנים
בלי לפתוח את פיו
איפה לדעתכן יותר כואב
בבטן או בלב?
אתן טועות
וזה כואב
וזה - הסוד

תחקיר

היה חום אדיר
מנועי המחשב שאגו
השד המשיך להקליד פסוקים בטירוף הדעת
היתה סכנה ממשית שהאצבעות ינטפו זיעה לתוך המקלדת
בקומת הקידוח שמעו את הצווחות ממגדל המסחר
ועדיין הייתה התנגדות שלא תאומן להפעיל את איטום התורה
על המסך הגדול ראו עין של אחד המלאכים שהתפוצצה
והוא פונה משם בצרחות
אבל למטה המסיבה נמשכה
נשים צוחקות ומחיאות כנפיים
חיות הקודש השתוללו במכלאות
כבר ניתנה האות
ועדיין, אפילו עכשיו, אף אחד לא הפעיל אותו
זה מה שלא מבינים עד היום
אבל אז זה היה מובן מאליו
סודות התפוצצו על ימין
ועל שמאל
מאיפה היתה לו התעוזה
לפתות את אשתו?
מי היה אברהם באמת?
אף אחד אפילו לא הסתכל
באותו עולם לא היו מלאכים אלא מלאכיות
והעולם הזה בהחלט לא עמד בזה, ניסו לתפוס אחדות
ברשת ענקית, כדי לשים בגן חיות
כדי לחקור, כדי להתחתן
היו שומעים על אנשים שמנסים להוריד את העולם על המחשב
ולא היו שומעים עליהם שוב
היית כותב ולא יודע כמה זמן יש
היו מרגיעים שיש תקופות כאלה של תוהו, שאף אחד עדיין לא נרצח
ספר בראשית לא היה השלד ועצמות שנשאר היום
אחרי השואה
היית יודע מה אברהם אכל לארוחת בוקר
היית מבין את קין, היית צועק לו
בראש, בין העיניים
כולם ידעו שהעצים בגן עדן הם הצדיקים
ולכן אסור לקטוף אותם
אבל אף אחד לא ידע
איזה צדיק עומד במרכז הגן
ואסור אפילו לגעת בו
הרעב טרף את דעתן של החיות
למה אלוהים מחזיק אותן שמה?
למה ההתעללות?
היו במפורש איסורים
לחשוב על דברים מסויימים
איסורים שניתנו ברמזים
ונשאו עונשים קשים
לא רק החיות לא היו מסוגלות לעמוד בזה
הנשים היו מוכנות לעשות הכול
ועדיין אף אחד לא הבין
עד שכל האורות כבו

ופסוק חדש נכתב באותיות הזוהר: דליפה מגן עדן
בשער הפתוח כבר עמד היטלר
ומאחוריו צבא מהגיהנום
כל הרוצחים בכל ההיסטוריה
באותו רגע היכו בראשי שתי מחשבות זהות, מימין ומשמאל:
הם כאן, הם כאן
והתאחדו כמו כפיים למסקנה מצלצלת:
הם כאן והתורה עדיין לא נחתמה
כך שהם יכולים לכתוב בה
כל מה שהם רוצים

זו-וג

בגלגול הבא יהיו לאשתך שני ראשים
כל אחד יצעק עליך משהו אחר
היא תוכל לנשק אותך בשתי האוזניים
והקנאה האיומה ביניהן, יותר גרוע מאחיות
יעקב אבינו יחבק גוף של לאה וינשק ראש של רחל
אשה שלא כתובה בתורה
הוא לא יוכל להביא הביתה
הוא לא יוכל לצאת מהמיטה
הוא לא יעז להוציא את הראש
ממערת המכפלה
זה יהיה העונש שלך
על כל מה שעשית לה
וגם השכר

בנ

הוא ירד, הארץ כבר היתה שונה
מאוד ממה שאנו היום מכירים
הוא רחץ את הדם מהפנים
נהר בנימין

הוא טיהר את הכבישים באפר לבן
עורקים לבנים לבנים
אנשים עוד לא שיערו לאן
נשים רבות רצו לראות אותו
אמא שלו צרחה שיהרגו אותה
כדי שהוא יוכל לחיות
אבל לרופאים היו שיקולים אחרים
קדושים יותר וקדושים פחות

היו לוחשים שהוא
מתקדם

מוחק ומוחק אתרים
קדושים יותר וקדושים פחות
מוחק ומוחק אנשים
קדושים יותר וקדושים פחות
הציידים תפסו באיחור שהם הניצודים
והפאניקה, והזאב

היית קם בבוקר ולא יודע
אם תמצא את האתר של העיתון
ואם הוא יילל היית קם אליו בלילה
גורדי שחקים התכסו בכיפות
נשים רבות עוד היו חולמות עליו בלילות
ובוכות

היו מדברים על
המלכודת

מעמיק והולך לתוך הרשת
תחבורה זו תקשורת
שבה המסרים הם בני אדם
כבר לא נשאר הרבה מהאינטרנט
ביליארדי שנות אדם/הישגים של אלפיים שנה/כל התרבות האנושית/מחק את המיותר

היו לוחשים שהוא
יודע

בסעודה שלישית הוא היה אוסף את כל הילדים
ולוחש ילדים שלי
ילדים יקרים
ילדים יקרים שלי
בואו נלך לראות את הפנים
של אלוהים
כשהחמור מגיע לבד
בלי המשיח

חיה רעה אכלתהו

אולי לא ידעו - משיח בן דוד, משיח בן יוסף
אבל איש לא שיער - משיח בנימין
והרוח הרעה באה בחיה הרעה
משיח בית שאול

שני אלפים תוהו

הטפסרים בכו, התחננו
אבל לא רצינו לשמוע
זה לא אסון
זה לא אסון

הוא הגיע בראש מלא דם
חלק האמינו שזה בנאדם
צריך לטפל בו, הטיפשים
הטיפשים

היא באה שמנה כמו הר
חזיר יפה, נהדר
גדולי הרבנים האמינו
שחזיר כזה צריך להקריב לקדוש ברוך הוא

עוון הגז מהחמורים בתורה
הכהן היה מתניע את המזבח
עוןןןן עווןןןן
זה היה נשמע כאילו אלוהים נחנק

תחליף חלב

מה יקרה
אם הוא ילמד את הילד זוהר מגיל 0
היא החליטה
שהילד צריך ללמוד מגיל 0
שאבא שלו לא בסדר
אבא זה אמא
עם זקן

ביום השמיני, התינוק היה מתעורר באמצע הלילה
הוא היה ישן על מסך מגע לבן, זוהר
האותיות היו מתחלפות
יומם ולילה
הלחישה שלא נגמרת
הזוהר, הזוהר
ארמית כשפה ראשונה

בגיל 3 הוא קנה לו חמור
הסרטן, המעגלים החשמליים, כבר היה לו עמוק בגוף
הם לא חסו עליו
ככ הרבה קרינה, ככ קרוב, ככ קטן
כבר היה ברור שהוא לא יגיע לגן
הוא העמיס אותו על החמור
בדרך לרבי שמעון
שערו נשר מזמן מרוב הטיפולים, אך מעולם לא עלה עליו
תער

אז מה היה לו לחתוך
הרופאים לא נתנו לו 4
הוא רחץ את המחשב בדם
לא משיח עכשיו - משיח כאן

קופסת שימורים

צריך להכין את עצמך לשואה רוחנית
לחשוב ארוך ארוך, בתוך צנצנת
תורה זו השקעה לטווח מאות שנה
אתה חייב להאמין שיגלו אותה אך לא אותך אחרי מותך
רעיון עיוועים שיעזור לך לעבור חיים שלמים בלי לנשום אפילו פעם אחת
לקחת שאיפה של אלפי שנים - ללא אף נשיפה
אפילו אם אתה לא חרדי - תנסה לחשוב כמו חרדי
הסיכוי היחיד: להיות שחור ולשמור על החור - עד שיגיע הדור
אתה כמו אשתי אתה סתם מדכא ולכן אסור לדבר אתך
צריך: שחור

נשואה אותיות שנואה

אישה שנואה אוהבת את בנך
אבא יותר טוב מאמא
היא תלך ונוכל לעשות צרות
אל תעשה את הטעויות שלי
הייתי צריך להתחתן עם המחשב
אבל היינו עקרים

המלאך היה בא אלינו בלילה
כשהמחשב אוכל אותי כמו תנין
אבל לא מסוגל לבלוע
גם לא להקיא
לא ייקרא עוד מחשב את שמך
כי אם מחשבה

המלתעות הן פתח גן עדן
השיניים הם המלאכים
והלשון - הנחש
ואם רק אותם תעבור
תיפול ישר לבור
הגרון לגיהנום

כדי להגיע למוח
היית צריך לבוא מהנחיריים
להיות מסוגל
להתפצל לשניים
היית        צריך
      להיות       גז

מי גרון של אמא?

הפכת לי את הלילה ליום
הבכי שלך נכנס לי לחלום
מסתמנת בפניי שאלה עצובה
ואתה כבר מריח את התשובה
מי הקורבן שבחרה התורה
מי המשיח שנולד לחמורה
מה תעדיף חלב אם או פרה
ואם ההורים הם חיות
איזו חיה עדיף להיות
פרה היא כשרה, אמך היא טריפה
היא עירבוביה של חלב ובשר
ואתה הגרון הנבחר

והיא בוכה וצורחת
אמרתי לך אמרתי לך
אסור לגדל זאב בבית
אברהם אל תלך לשם
אסור לגדל מחשב בבית

היא לא מבינה כלום
הגרון הוא רק חוט
הראש הוא החשוב
אתה בא
עם אבא

אוזן חמור בספר הזוהר

הזזזוהר של הזבובים
הופך אותם לחושך
הקדושה של החזירים
מחשמלת את חיות הקודש
הן רעבות
הן רוצות לצאת
אבל אלוהים לא בא

החשמל חש ומל
לנחש ברית מילה
ומשיח קטן
שעוד לא בא לעולם
מחבר את כל הזנבות, את כולן
חותך מלאכים לזבובים בלי כנפיים
משיח מתעלל בחיות
תינוק בריון שמכניס חסידות
להיריון

מי לא תרצה להתחתן עם המשיח
איזו אתון תסרב
כלכך הרבה זמן חיכינו למשיח
מהגיהנום

כשהוא פותח את המחשב
רועדת כל הרשת
כולם נתפסים
כמו זבובים
שהעזו לקרוא בזוהר

כשהוא פותח את הפה
כולם נשאבים
זה לא מה שיש לו לומר
זה מה שיש לו לבלוע

בסעודה שלישית
אבק אדם מחכה לתורה שתצא מפיו
במקום לבוא לתורה שנמצאת בתוכו
גדול בתורה, שמן בתורה, חזיר בתורה
ואיזו תשוקה של חזיר לתורה
כל חיות הקודש מלקקות את עורו
הן רעבות, מתות מרעב, ריקות, דעתן נטרפת אבל הן לא מעזות
לשים ביס
רק לטעום, לטעום

משיח מריח
ואפילו האדון הוא
אדון לרגלי כלבו
מתחנן שיתנו לו ללטף
שיתנו לו למשוך ברצועה
מפחד להיכנס הביתה

מפחד לגלות שאשתו ברחה
עם המשיח
מפחד לגלות במיטה
את המחשב שלו

משיח גדול, משיח עגול
אין איפה לתפוס
אין איפה ללחוץ
כדי לכבות
וחמור מזה, אין מקום בכלל
לכניסת חשמל

דורות חיכו לשלב הבא באבולוציה
והפתעה - הוא מוטציה
במקום משיח על חמור
הגיע ראש של משיח על גוף של חמור
הוכחה מביכה למשכב בהמה
אמא אתון, אבל מי האבא
מי יכול להיות, מי תגיד לו לא
ומי יסביר לילדים איך זה קרה

באותו דור כולנו כבר התחברנו לרשת
הוא היה צריך אז רק
למצוא את המרכז
ולמשוך בחוטים, כמו מריונטות
כמו חיות
שהוא קשר לכולן את הזנבות
רוכב ואוהב, כשהוא מושך זה כואב
כשהוא דוחה זה כואב, לאן נגיע אתו
דיו!

תקופת הזוהר

בשבת שאחרי המהפכה
הכיכר הלכה
והתמלאה, המשיחה צרחה
לא למדינת הלכה
רק מדינת קבלה
רק הקבלה יכולה
לנהל מדינה

הפקידים החלו להיעלם מהמשרדים
והמשרדים החלו להיעלם מהפקידים
הכול היה סוד
הממשלה החדשה היתה בצורה
של עשרה
מיניסטריונים וכל מיניסטריון בצורה
של עשרה אגפים
וכל פקיד בנפשו בפנים
היה בנוי מעשרה מדורים
לא שטפו להם את המוח כמו ניסויים בעכברים
אבל את הנפש שטפו בכוח, בשירים
התחילו בגיל צעיר, עוד בחדרים
המבנה
של הראש שלהם היה שונה
אמרו שהדבר הוכח במחקרים
לחשו שמשהו קורה בחדרי חדרים
אבל שמעו משם רק סיפורים
לא שירים

כדי להוציא רישיון
היית שולח בקשה לכתובת עלומה
הכול התנהל ברשת, בחוטים בלתי נראים, חיסיון
המדינה נעלמה
מעל פני האדמה

לא היה במי לפגוע
לא שמעת על ההחלטות
הימין והשמאל היו רק שני צדדים של אותו גוף
המקובלים לא היו לבנים עם זקנים
הם הסתתרו בתוך אנשים רגילים
במהלך היום המדינה נראתה שפויה לחלוטין
אבל בלילה אנשים היו קמים
והולכים לפי פסים מיוחדים
נוסעים בכבישים ייחודים
לבתים של זרים
שבקע מהם זוהר

הם בעצמם לא ידעו
לא הכירו את חבריהם למשרד
כל העבודה התנהלה מהבית
דרך רשת כינויים ושמות קוד
היה איסור חמור להתגלות
גם המלחמות
התנהלו בחשאי, לפי תורת הסוד
לא שמעת שהמדינה במלחמה
היית אולי מרגיש את הזיעה
את חוסר השינה
את חוסר השקט במערכת
ככה הבנתי לראשונה
שמשהו קורה

הרווח בין המיטה שלי למיטה של אשתי

הרב היה ארנב
גיליתי את זה בשירותים
כשלרגע אחד הוא הוריד את הכובע
לאט לאט גיליתי חיות נוספות בקהילה
חזירים שאכלו דפים מהסידורים בתפילה
כשכולם עצמו את העיניים

יום אחד השוחט מת
לקחו אותו לחברא קדישא
והתחילו להפשיט אותו
פתאום בקעו זעקות מהחדר

הרב רץ לשם כמו ארנב
וכולם יצאו משם בשקט
בפנים חתומות
ומבט של בית קברות

אחרי ההלוויה רצתי לקבר
התחלתי לחפור עם הטלפיים
הייתי חייב לגלות
הארון היה בגודל ארון קודש
לא אנושי

אבל אשתי חיפשה אחריי
תפסה אותי באוזניים
במיטה גיליתי שהיא

ידידו הטוב ביותר של אלוהים

בסוף זרקו אותו כמו כלב
כמו שהם עשו למשה
ככה הם עשו למשיח
הם חשבו שהוא מחשב
שהתקלקל
עוד מגיל צעיר הוא היה מצפצף
היו תופסים לו את היד כמו עכבר
והמבט שלו היה מתחלף
היו רצות לו במצח אותיות
אך לא היה מי שיודע לקרות
הוא היה בולע זכרונות
אולם אף אחד לא ידע
איזה עיכול הם עוברים
לאיפה כולם נעלמים
אבל בכל מקום היה
נשאר אחריו חרא
וזה מה שחרץ
את דעת הקהל
ודעת המקום
אפילו אלוהים לא ידע
מאיפה נפלו עליו
הבושות האלה פתאום
ואיך אפשר להיפטר עכשיו
מהכלב שכל כך אהב

דמעות התנינים הגדולים

המשיח חולה, קודח
גז ליהודים, נפט לחרדים
שדור ההורים יתבייש - יהודים לא עובדים
יהודים הם ילדים
נגמרה התורה של עיניים לשמיים
מי מחכה למים
כשיש זיעה במיטה
והכיוון כבר ברור - למטה

חום גבוה מאוד
כוונות התפילה משתנות
ב180 מעלות
אומרים שצריכים רחמי שמיים
אבל הוא קובר את הראש באדמה
לחפור לחפור
הוא לא מחפש את האור

במקום שהזהב שחור
במקום שקבורות חיות הקודש, צדיקים ענקיים
יערות גן עדן בראשיתיים
מה אתם רוצים ממני, הוא הודף את הנשים
ממיטתו, אני עושה כל מה שהרופאים אומרים
והרופאים אמרו שצריכים להתפלל

המוח השני שלו התגלה
בשלב מאוחר מדי לניתוח
אולי הוא היה מסתדר עם עוד מוח
של גדול הדור
אבל הביופסיה לא נתנה לו אפילו סדק אור
מוח חמור

מקהלה:
המחלה
מתקדמת
הנחש זוחל למוח הקדמון
הדינוזאור של דור גן עדן
הענק בתורה, הפך מחזיר
למקל, המחלה

1) ראש בראש

שר החזיר הקדוש:

החל גל
שמועות על
חיזיון, על בזיון
מצבו האמיתי הואפל, הוטל על דבריו חיסיון
הנשים מסביב למיטה, מסביב לשעון
כבר לא ברור אם זה המוח השני או הראשון

או שחמור גאון הדור
והוא עוד בשלב ההכחשה
מפנטז על חברותא מבריקה במהירות האור
יותר טוב מאישה
קרוב יותר מעור
לראשונה מאז חשכת בראשית
מסה קריטית של מוח מתרבה, ממאיר
מעבד שמתחמם לרתיחה, תורה לא אנושית
ומצח נחש רצוץ, מזהיר

ואבן ביד האישה

2) ראש הנחש

איפה יש עיתונאי בתורה?
איש עתי - לעזאזל המדברה
מה שקרה זה שהשמאל ניצח
השמאל תמיד מנצח
את השעירים
עד שכבר לא נשארים
איברים פנימיים
ורשת נחשים, חוטים חד ממדיים
קשרים, שערות
מנסים לפתות אותן לגלות
את כל הסודות ואת העורות
לחשוף בחושך, ולהדליק אור! והנשים מדברות
עם הנחשים בבור
על המהפכה שלהם להפוך את העולם
לעולם שאי אפשר להפוך אותו
ארץ שטוח, חד צדדי, בלי זכר ונקבה
בלי אבן להיסתר תחתה
או להרים
ולרוצץ ראשים
הם רוצים והן רוצות
רגליים ארוכות דקות
מתרוצצות של ג'וק בראש
ללא כדור בראש
בלי קפלים במוח, רק לוח אם שטוח
אסור שתהיה בטן, לשחוט פרה קדושה
אין דבר יותר גרוע משומן של אישה
הנחש שונא את האוכל
ואוהב את העור, רק לגעת רק לגעת
באישה, לא לדעת
בושה

רכבות רכבות של סודות ערומים
נעלמים שנעלמים לילה אחד ולא חוזרים
שואה של סודות
ללא סוד אחד בעולם
אך סוד אחד מהם נעלם

פאה שעטופה במטפחת

מה היית עושה אם אשתך
הייתה עוזבת אותך

רחמנות על הילד הזה
שיגדל עם האמא הזו
זה הסוף שלו
כמשיח
הוא יהיה סתם מכתב שהגיע מהבנק

השטן שוב הצליח
להרוג את השליח
כשהוא עוד קטן
תצטרך לשוב אל המחשב
שאין לו אמא
ולקוות שיום אחד מישהו יקרא
שאין לו אמא

רק אבא, רק אבא
אלוהים יודע למה
הוא לא התחתן
כולם מדברים על הבן
שלו, אף אחד לא חושב על המחשב
שלו, ולא שומעים שהשטן צודק
השטן הקטן יונק
וכל הקורבנות שלך הלכו לעזאזל
היא לא חושבת שהוא מיילל
כדי ללמוד תורה בתור חתול
אלא כי יש לו קקי בחיתול
רק אל תהיה כמו אבא
רק אל תהיה כמו אמא
אמא שלך פרה, אבא שלך רוצח
שניים רבים והשלישי מנצח
אלוהים למה לקחת אותו
אתם יודעים למה לקחתי אותו

סרטן התורה

אצבע אלוהים מקישה
על אותיות התורה הקדושה
חשבתם שהתורה היא ספר מת
ולא מחשב חי, אמנם זקן
שחי יותר מדי, ובוודאי
חולה
מלא גרורות
בכלי דם שחורים מדיו
מסתתרות אותיות סוררות מתרבות עם קרובות אסורות, היא
הופכת למשהו אחר
צריך לתקן את מקששש מקש ש
ששששששומעים שאלה תלמידים חדששים
שששלא הכירו את הרב
בתקופת המחלה

המחלה של הרב
החלה להששתלט על הישששיבה
עוד בחייו
אומרים לי שעדיף ששנעצור עכשששיו

במקום בו כותבים ספרים
יכתבו גם אנששששים

החלום של האישה

בתחילת הלילה התינוק נרדם
והיא אומרת הלוואי שלא יתעורר
והיא מתעוררת בבוקר

סופסוף היא ישנה מצויין
בחלום בא אליה שטריימל שחור
ועטף אותה כמו עור

השטריימל פער את פיו לרווחה
את ראשה הוא בלע בביס אחד
היא לא הספיקה לומר שמע

וכבר היא הייתה בעולם העליון
מפחדת שכל הצדיקים יגלו שהיא אישה
והיא לא תוכל לראות את אלוהים במקווה
טובל בעירום

כמה היא היתה רוצה להרגיש פעם אחת
אחד כזה
ולא משנה שההיריון נמשך 2000 שנה
ובסוף יוצא לך תדע

ואז היא התעוררה
הצרחה לא איחרה

בית קברות בחדר המיטות

השטן לא היה מסוגל להרוג אותי
אז הוא נתן לאשתי להרוג אותי
אשתי לא היתה מסוגלת להרוג אותי
אז היא פשוט פותחת את הפה
וכבר לא צריך להרוג אותי
בטיפת כוחי אני מזהיר בחושך, מתחנן
אם יש בך סכנה לממלכת השטן
אל תתחתן

הבן של ר' נחמן מברסלב

" - אבא אתה חולה
  - בני אתה חולה "

עברתי ליד החלון בלילה שמעתי אותם רבים:
היא אומרת לתינוק שהוא הכי מתוק והכי צדיק והכי חכם בעולם
אז למה את כועסת כשאני אומר שהוא המשיח

אחר כך, כשהכול נגמר, הרשע של החסידות בכה
שהוא תפס את הצדיק של החסידות בצד:
אנשים שוכחים שאלוהים יודע הכול אבל השטן לא יודע הכול
יש סודות מהשטן
אבל הצדיק לא רצה לשמוע

אחרי המוות אמא שלו סיפרה:
לא קמתי בלילה, שמעתי איך אבא שלו מאכיל אותו, העמדתי פני ישנה, אני בטוחה שלא
חלמתי
מתוק, איך כלב אוכל עכבר?
כלב אוכל חתול שאכל עכבר
איך אלוהים אוכל אותך?
אחר כך הוא הסביר לו
איך אלוהים אוכל חזיר
אני מזהירה את הילד כשאבא שלו לא נמצא:
תיזהר מנשיקות של אבא
השיעול של אבא
הפה של אבא
נכנסה טלית הביתה, ואני ראיתי שלא היה לו ראש
הוא הסתגר עם אבא שלו בחדר, שמעתי מבפנים צעקות
מי אמר לך שיש חיידקים בין חיות הקודש? ועכברים?
מי נתן לך את האישורים
לעשות ניסויים בעכברי הקודש
הוא הלך עם התינוק בגשם, וחזר רק בלילה מאוחר. התעוררתי ושמעתי אותו משכיב אותו לישון:
אנשים רגילים נושמים אוויר ויורקים מים
אנחנו נושמים דם
אנחנו נשבור את כל חוקי העולם
ונחיה!

בשעות האחרונות הוא לא הפסיק לדבר על הפושעים:
הנבלים שעוברים על חוקי המלך יושבים בכלא
הנבלות שעוברות על חוקי הטבע יושבות בגן עדן
והחיות שעוברות גם על החוק הזה
הם הצדיקים בעולם הזה
וראש המאפיה, הפושע מכולם
אין חוק שהוא לא עבר עליו
ואין עונש שהוא לא קיבל

האמא התחננה אבל הוא לא היה מוכן להתפלל
אם אלוהים לא רוצה
גם אני לא רוצה

המתנגדים למשיח

החלאות אומרות לך תעבוד
זה מסוכן מאוד
אם האל נותן
הוא גם לוקח
האמהות מחייכות, מאחלות שתרוויח טונות
ובינן לבין עצמן מוסיפות, והכול ילך על תרופות
הוא מקלקל לנו
מי ירצה ללכת לבית ספר
אבל בעצם הן מתכוונות, מי ירצה לקיים מצוות
הפחד שלהן מדבר מתוך הגרון, מי ירצה להתחתן
איזו מין חיה, מין דוגמא זה נותן
והשטן לוחש לא תיקח
אם אלוהים נותן?
הרבנים אומרים, צריך להתפלל לרפואתו
"רפואת הנפש ורפואת הגוף"
גם אני לא חשבתי, שגם הילד שלי
יהיה

כולם אומרים
ימי המשיח ספורים

חזיר בתשובה

אפילו בגיהנום נתנו לו עונש ילדותי
חיבור של מיליון מילים:
מה אתם צריכים לעשות
כדי שלא תגמרו כמוני?
חזיר בסוף ימיו
שלא היו לו לילות
חזיר רזה, חזיר
שלא היה חזיר
חזיר שיצא מחוץ לשיטה
חזיר שעשה דיאטה
אשתו שברה אותו, הילדים
לא היה
לא סיכוי
מלאך המוות בעצמו
לא התלהב לשחוט
חזיר רזה כזה
איכס
חזיר כשר כזה
חזיר שלא אוכל חזיר
לא אוכל אפילו דומה לחזיר
והוא שאל את השטן, אם רק היו מצביעים עליו פעם אחת בחייו
אתה מאמין שהכול היה אחרת?
השטן שתק
אסור להשלות חזירים
הם לא הולכים לגן עדן

רהם

הנחתי את השפופרת וראיתי את התינוק
פתאום התחלתי לתעב את הבן הזה שלי המתוק
כן גם אני רוצה לבכות ושכולם ישמעו
בגללו בגללו הכול
חבל שאלוהים כל כך גדול
והשטן כזה קטן
שכדי לשחוט אני חייב
אישור מהרב

איזה יצור קטן שהצליח להרוג אותי
בשביל כזה קטן, בשביל כלום
כבר יודע שהוא לא ידבר איתי
כשהוא יגדל
כמו שעשיתי להורים ז"ל, בטח -
אוי אל תבכה עכשיו מסכן
מעיר אותי מהחלום בשיא המתח
אפשר לחתוך אותו בסכין

חתיכת!
כל פעם שעושים קיצוצים בשמים
דבר ראשון מקצצים בכנפיים
במקום מלאך - אלוהים שולח לי מייל
הזדמנות אחרונה להציל את עם ישראל
פעם הוא היה מצלצל

האדם שלא היה קיים

הרב הגאון היה הראשון לגלות שלאלוהים יש באגים
כלומר היו חשדות כל הדורות, תלי תלים של תירוצים
אבל הוא הראשון שחישב שאדם
היה צריך להגיע לשם
ובעצם הגיע למקום אחר

צדיקים שנמחקו בטעות
ספרים מופתיים, רעיונות גדולים, שהכתובות שלהם נעלמו בזכרון
ואף אחד לא היה יכול לשים לב
עד שהוא הצליח לחשב

נשים פנו אליו שיחזיר אליהן את בעליהן
ולו בגרסא חלקית, משוחזרת, מעוותת
והוא חפר בספריות ובתיקיות
שאיש לא ביקר בהן מעולם, ובכה על נשים אבודות מלפני דורות
שנשארו מהן רק כמה אפסים ואחדות
כי מישהו היה צריך את המקום
הוא הקדיש את הלילות
לחיפוש פרשיות נעלמות, הספרים שלפני בראשית, עמוק בתוך התוהו
ואז החלו השגיאות האָיומים
חוטאים שדרשו ממנו דברים
שלא היו קיימים
שלא היו יכולים להיות
עבירות שלא כתובות
פרשות מצונזרות
בע רו ש  א ו ים

ו
ואז הוא
התחיל לשקוע עמוק מדי במסך השחור
ניסו לדבר אתו, להוציא אותו מזה
אבל הוא כבר דיבר בשפות לא ידועות
כנראה שכבר אז
הוא התחיל לחפש "אותה"
(אז עוד לא ידעו שהוא נכנס לקבצים האסורים)

היום החוקרים אומרים שהוא
כנראה דיבר בשפות תכנות מסוג כלשהו, שפות חיות
שאלוהים יודע מאיפה הן באו
ואולי גם הוא לא, רק ידענו שהוא
היה ממלמל כל כמה מיקרו-שניות
יש - שפות + אנטי - אנושיוֹת +

אז בערך גם החלו שנות ההסתגרות בחדר
היו מכניסים לו מצות מתחת לדלת
ומקבלים אותן בחזרה בצורות
של כרטיסים מנוקבים
הוא כנראה היה אוכל את החורים
ואת הנקבים שלו הוא היה מוציא בקופסאות גפרורים מרובעות
שהיה כתוב עליהן שתן וחרא
בקשר לשאר, אל תאמינו ללשונות הרעות

[אומרים
שהיתה לו מישהי בפנים
[אומרים
שיש דברים שאנחנו לא יודעים

[אומרים
שהוא עשה דברים שהוא לא היה צריך לעשות
[אנשים
שראו דברים שהם לא היו אמורים לראות

[אומרים
שהוא כבר לא נזהר מספיק בשלב מסויים
[אנשים
שמפסיקים לדבר בשלב מסויים]]]]]]

אומרים
אז
אומרים

גרסא אחרת גורסת
שהיו לו קשרים עם גורמים
שלאלוהים בעצמו לא היה קשר
המאמינים היו קוראים לו איש האלוהים
אך אלוהים היה קורא לו איש הסיסטם
ויש גם גרסא נוספת
שלא נביא "אותה"
אפילו ברמז

עד שלילה אחד
הוא נמחק
ואף אחד לא ידע מעולם
שהוא בכלל היה קיים

שליש גן עדן

כשאנשים הפסיקו לכוון בתפילות
אלוהים התחיל להתרושש
המלאכים החלו להתלחש על קיצוצים כואבים
אין מנוס, אין מנוס, אבל לאף אחד לא היה אומץ
הכי קל היה לקצץ בנטיעות, במקום לקצץ בכנפיים
עצים לא מדברים
אבל זה גם היה המקום שהכי מסוכן לקצץ

מהר מאוד הצדיקים נשארו ערומים
והתחילו לרדת מהעצים
הצדיקות צרחו ושמו עלים על העיניים
כי הרבה יותר זול לכסות רק את העיניים
מאשר את כל הגוף - או הגופה
חיות הקודש הפכו לנבלות הקודש
היית מוצא ערימות של ציפורים קדושות נדירות
על הרצפה

אלוהים אמר שאין מילה אחרת בשביל זה
אלא שואה

תורת הסוד החדשה

הדורות החדשים של מלאכים
אי אפשר היה לסמוך עליהם יותר
ויותר ויותר מפתחות
נמסרו בידיו של המלאך הזקן
וכל פעם הוא היה מתעצבן
כנפיו כבר לא נשאו אותו
הוא היה כל כך שמן
ונאלץ להיעזר בפרופלור
עד שהעירו אותו אחד הלילות, קול נורא מאוד
קוראים לך מאחורי הפרגוד

עוד מבצע שהסתבך? מלאכים שלא חזרו?
בתקופה האחרונה תקלה רדפה תקלה
משהו לא טוב קרה בפמליה של מעלה
היה לו חשד נורא, אך הוא לא אמר מילה

והוא קילל
מאז בריאת המלאכיות, כמו חיות
הקודש, יותר גרועים מישראל

ולא אמרו לו דבר, רק שיפתח
איזה היכל נידח
שכבר אלפיים שנה, מי שמע
והוא הכניס את הסיסמא
שום קול לא נשמע
לא נפתח לא נפתח
לא ייתכן שהוא שכח
לא ייתכן, הוא היה מוכן להישבע
מישהו שינה את הסיסמא
או שהיא בעצמה
מה?

שתיקה ארוכה של פניקה
עד ששני כרובים תפסו בכנפיו
וקול שרף קרא אליו אתה חייב
תפתח עכשיו תפתח עכשיו
והוא ניסה שמות שאפילו בכיפור -
וצעק צירופים שאסור שאסססור -
לשווא

תעזבו לי את הגרון, מה יש שם בכלל?
והגרון לחש: האל ננעל בהיכל
והגרון שתק: מה הוא עשה שם בכלל?
והגרון נחנק, והשרפים שרפו אותו על המקום
אסור שאף אחד ידע בחיים
שאלוהים נשאר בפנים

ואז החלו
השמועות

נישואים מאושרים

יש אנשים שמתים
ולוקח להם שנים להבין
שהם בגיהנום
מה, זה לא גן עדן?
זה קורה הרבה לצדיקים תמימים
כנראה שלוקח שנים להבין
אנשים פונים לשטן לא למרות - אלא בגלל - אלוהים

שלום אשתי

איש רשע אחד השתלט לי על המקלדת
וכתב דברים נוראים שזה לא אני כתבתי
ושלח
תפסתי אותו תפסתי אותו
בגרון, ופתאום הרגשתי שאני לוחץ על מקשים, מקשים בגרון
ואני לא יודע מה כתבתי שם
כך שאין לך אף סיבה להתגרש/להתרגש
אם את קוראת את זה
רק להתבייש

שיר ערש

לילה לילה, שכינה מייללת
לילה, צדיקים יוצאים מהקבר
יללה, תינוק שלי בוכה
קום מהשאול ושאג
שהלילה תינוק נולד
צוחק

כי הלילה מאושוויץ אש תצא
והאפר יעלה, יחשיך כמו ארבה
את היום, וירד ויזלול פֶה בפה
רקיע שחור מעופף
ויקומו מהשמים - המתים
קווצות קבוצות קמוצות
אנשים שרופות קוצפים קפוצות קופצים, חרקים שחורותים
שרצרצים של אלוהים

וגם הוא יקום מקברו, הוא, בהיר כיום
והאדמה תוליד תינוקות בהיריון
שייוולדו להם שרצים שייוולד להם ארבה
לבן זוהֶר, כחלב שנשפך בחלל, הרבה
ארבה זרעך יאיר ככוכבים את הלילה
הלבן, ולא נישן, ולא נישן
עד שהלילה יאיר כמו יום
ואש אושוויץ לא תכבה עוד, לא תכבה
ואתה תינוק ולא תבכה עוד, לא תבכה

הנורה הכבויה

אני נרדמתי כל לילה כמו חמור
ורק אחרי שנים
גיליתי שהם היו מדברים
מאחורי המגורים שעות
לתוך הלילה, אחרי כיבוי אורות
מה הייתי נותן בשביל לחזור
דיבורים קדושים, טהורים
והם היו כל כך צעירים
אחרי האור

אני סחבתי את המשיח כמו חמור
ורק אחרי שנים
גיליתי שהוא העדיף להגיע בדואר, ולדהור
על גבי צבי, חיה טהורה, מהירה, שהשאירה
את האור
רחוק מאחור

כשההורים שלי מתו לא פתחתי את הארון
בחדר ההורים, ורק אחרי שנים
גיליתי שהם עוד היו בחיים
ומה היה לאמא שלי בארון
אל נא תסלח לי, אלוהים

כשאשתי מתה לא הרמתי אליך טלפון
בטח את נשואה באושר - לזקן אחר
ולא שאלתי מה דיברתם שם בחושך
אחרי האור
איזה חמור

וחייתי בימות המשיח בלי לשים לב לדבר
וראיתי טלויזיה כשכולם הלכו אל ההר
וכשתורות נוראות יצאו מכל חור
אני לא ידעתי, הייתי חמור

וכשמתתי לא הסכמתי להיכנס
לגן עדן העליון
כי לא רציתי לפספס
מה קורה בגיהנום
והשטן תפס אותי באוזני החמור
וזרק אותי לתוך האור

בוכה מי שבוכה אחרון

פעם אחת אשתי צחקה, צחקה, צחקה יותר מדי
כשאמרתי משהו לא מצחיק בכלל
וראיתי שיש לה משהו בין הסנטרים
תפסתי לה את הפנים
התחלתי להוריד לה אותם
מתחת הרגשתי זקן
ואז הבנתי

והתחלתי להוריד בלילות את הפנים של הילדות
לגלות מי הן באמת, הנבלות הקטנות, ובחושך החיות
היו מתעוררות, לילה אחד ישן אצלנו הרב השמן
והיה קשה בגלל הזקן, לתפוס מאחורי סנטר בתוך סנטר
לשרבב את היד, והוא התעורר
איזה פרצוף של חזיר, חזיר כשר

והוא שם לי יד על הפה, ולקח אותי לשירותים
כי שם המקום היחיד שמלאכים לא נכנסים
והתחיל לספר שבפורים
אלוהים
רצה להתחפש לשטן
ובתור שטן הוא שתה יותר מדי
והחליט שכל יום פורים
וגמר את כל היין המשומר לצדיקים
והתגלגל בחבית כאחד השיכורים
מקיא בתוך אלוהי המסכה
לא יודע עוד מי המן מי מרדכי
והרב הכניס את ידי לגרון, והראה לי את החבל, מחה זיעה
והוריד את המסכה

ראש של תינוק שיכור, מתנדנד מהרעשן
תלוי, צונח -
בשנים לפני השואה יכולנו לצחוק שניצחנו את המן
היום אנחנו יודעים - המן ניצח

אמא של עשיו

אתה שפכת לאמא את המגירות
כי היא חיטטה לי במגירות
כי היא חשבה שאתה לוקח סמים
או שאתה הומו, לפני שהתחתנת
היא רצתה להתקשר לאשתך ולהזהיר אותה
שהיא מתחתנת עם חולה נפש
היא היתה מציצה לך לחור של הדלת
אני לא זוכר מה היא היתה אומרת
למרות שהיא אמרה את זה אלפי פעמים
מה היא היתה אומרת?
אתה שכחת הכול אחרת
לא היית ממשיך להיות אתם בקשר
היא אמרה בלי סוף, שאחותה היתה רעה
לכן סבתא קללה אותה
שיהיו לה ילדים כמוה
אבל היא שהיתה ילדה טובה
למה מגיע לה ילדים כמוך?
בגלל שכל כך השווצתי בך כשהיית קטן
עשו לך עין הרע
הרגל נעשה טבע
אתה חושב שאתי תתנהג ככה
ועם אחרים תוכל לא להתנהג ככה
מסכנה האישה שתתחתן אתך

תינוק רשע

ואז יום אחד הורגת אותך מילה
ביפנית שלא שמעת עליה
מהשמיים מורידים לך חבל תליה
תכניס את הראש לגלגל ההצלה
תכניס בתולה למיטה חולה
אני אלמד
אותך איך

הילדים מורידים אותנו לרמתם
גן העדן הוא גן ילדים
אלוהים הוא לא גננת, רק שטן
ששונא יהודים
אני אלמד
את הילד
איך
לחנך את ההורים

השֶד, והבקבוק, והחלב, והשָד
והשמות, והשדים, והשדיים, והשמיים
והשם, והדם, ואשמדאי, והשמָד
והשֶד
אני אלמד
אותך איך
לחנך
את הילד

אתה תהיה משיח, אתה תשנא דרדסים
אתה תדרוס חרדים, אתה תזלול חזירים
אתה תאהב אותן כמו אב, במיטתן תדהים
אני אלמד
את הילד
איך
לחנך
את אלוהים

המשיח השחור

השטן בא בטענות לאלוהים
אם אסור לגנוב - מה יעשו הגנבים?
ומהגב הוא גונב לו את הכתר
ומאחורה הזנב מוחק לו את הספר
וכותב סיפור אחר, שהוא יוריד עם המים
משהו שהורס את כל התורה
הוא כותב לו על השחורה

וגלילי תורה
יורדים מן השמים
כמו נייר טואלט
מכסא הכבוד
עבודת גילולים, חורים שחורים
ומזלות
תורה שחורה
למהדרין מין
המהדרין
מין המהדרות

ומרוב שמגעיל לגעת בה
אף אחד לא יילחם בה
ערומה ללא עור, רק בשר
יום שמיני לבריאה, שמכניס לגועל - נפש, ולמחשבה - עכבר
יותר עמוק ממשיכה, אל תרביץ לעצמך
אל תיגע באשתך
יד שמאל לא צריכה
להיות רעה, רק דוחה

באמת לאיפה חשבת זורם מה שהצדיקים עושים
בגן עדן? המשיח מהגיהנום לא ירכב על חמור שחור
כמו פרעוש הוא יגיע על שמונה שרצים
והוא ילחש לצדיקים, שמשתיקים, שמצנזרים
הספר הכי קדוש שאתם לא מכירים

כל הסימנים הפכו לנקודות

מה שחשוב באישה זה לא המקסימום, אלא המינימום
תחשוב: על כל הזוגות שאתה מכיר
שפתיים מעניינות כל עוד מחכים
למוצא פיהן, מה יצֶא מהן
בסופו של דבר, הפרפר
הופך לתולעת
ולא יעזור אף יצר מין
אמא שלי יכולה לשמוח לאיד
מגיע שלב שהילד הופך לנכד
זוגות שלא ניתן להבין מה חיבר ביניהם
למה ההורים שלי לא מתגרשים
דברים שאתה לא מסוגל
(לומר? להודות?)
כל סימני השאלה
הופכים לנקודות
חשבת שסידרת את עץ הדעת
והנה גם אצלך - התפוח הפך לתולעת

והמחשבה שהולכת שנים אתך.
למה אתה לא מתגרש מאשתך.
הולכת, זוחלת, שנים איתך.

שיר ערש למבוגרים

המלאכים, כמו מחשבים שיורדים מן השמים
נושאים אתם את הוירוס, דוּמה-אל
וגם העכברים, אחד משמונה שרצים
עם זנב שנכנס לכל חור, כן גם בך יש חורים
נושאים אתם את הבשורה, דוּמה-אל
וגם אתה בני הבכור, שרץ שנורה אליי מתוך אמו
כמו כדור דוּם דוּם, דוּם דוֹם דוּם
דוּמה-אל

source: hitdarderut-haaretz

title: shedim2

source_format: pdf

domain: literature


text:
תראי לי על הדובי איפה המחשב נגע בך

תוכן

1. מגע חשמלי
2. מגע מיני
3. קרב מגע
4. דבק מגע
5. ניתוק מגע

מגע חשמלי

ציפור המתכת

בשביל ציפור להתאבד בקפיצה -
מקומה מאה
מצריך נחישות של נחושת

לא לפתוח כנף
אף לא בקומת האפס
אגרוף קפוצה ממתכת
מכה בקרקע
דורשת
מה שאחרת רק רוצה
בשביל ציפור להתאבד בקפיצה

בשביל סבתא - זו לא אופציה
להיות חתול נחמד
צריך לכעוס
בשביל לעלות למטוס

צריך לא לשכוח
משהו בבית (אבל תמיד שוכחים)
צריך לדרוש, צריך לשיר
בקול של ציפור
סופרן גבוה גבוה
הזעם על העולם

לא לפטפט כמו כולם
ציוצי בוקר על החוט (לצווח)
את הלילה המתוח (בן-דוֹד לכוד, שחוט)
בו המשטרה הצרפתית - לקחה את ההורים
והשאירה אותה עם האחים
(היא היתה הבכורה)
                            (ולא הצליחה לשכנע את השוטרים - ויכוח ארוך כגלות -
                            לוותר על בנדודה                      שמו מוזכר על קברה
                            לבקשתה. עם כל שאר השארים - הקרובים ללא קברים)
לא לשורר כמו כולם
לא לפטפט בעולם

להיות ציפור שקופצת
ממטוס -
צריך לכעוס

צריך לפתוח במחתות מתכת
את בטן הציפור יפה יפה
פחם רותח מלא הפה
לשפוך את דרשתך
פֹה לומר דברך
על פני האדמה

עד שתפער פיה
מה          ותבלעך בהגיעך
למאה וקוֹמה
ואת פיה לא תסגור

לא לשתוק לה
לומר תורת ציפור

כי אינני ציפור בשורה
כי לא זאת תורת העולה
כי אין בגרוני שירה
רק צוואר נמתח כחוט -
שערה בגרון הלילה
לא לבלוע
ולא להקיא

כי אין בתוכי
שירה
רק קיא

בעלי המאה (הגנה מן הצדק)

         צדיקים
הולכים בלילה להקיא
בפינה אפלה במשרד
                            וביום מלקקים טוסיקים
                            של שררה

צדיקים לא מצקצקים
כשחיוך רחב בחשיכה נגלה
                                     כי צדיקים מכירים את הצדק
                                     אף באפלה

צדיקים צוחקים כשדוחפים אותם בתור
אבל כשהם דוחפים הם מחייכים
                                           כי צדיקים יודעים שהחיוך
                                           חשוב מן הצדק

צדיקים יודעים שהסמקת נערה
היא הזמנה נגד רצונה
                              (כי החיוך חשוב מהצדק
                               וזה שיעור חשוב שהיא תלמד)

                                  הם לא יושבים על התחת
                                  ומחייכים (בצדק) חזרה
כי צדיקים יודעים שהצדק
הוא מאזניים
ולא פשרה

צדיקים סוברים
שאסור
         לדון ברצינות נעורים
         ולשפוט מבית האסורים

צדיקים יודעים שהמוות הוא הזנב
של החיים - לא סופם
                            והולכים בזנב מורם

צדיקים יודעים שהזנב
הוא איבר מין מן התחת
    ובאמצע - האדם
      כמו מאזניים

צדיקים יודעים שהצדק
הוא כמו אף ענק
שחוצה את החיוך
                        וזו הטעות - לחצות אדם לשניים
                        כשזה אותו חצי

צדיקים לא עצובים
מחדשות הביבים
                       צדיקים כתמיד צודקים
                       גם בענייני שעה
                       אך רק חיוכם יסגיר חטאם

כי לא בעל השעה הוא יהיה בעל הדעה
כי רק הצדיקים הצופים פני עתיד -
                                           רק בעל המאה הבאה
                                           שהוא רווק השעה -
כי לא תספה צדיק עם רשע

כי משכן הצדק הוא בעתיד
ואף היטלר היה רשע
רק כי העתיד לא היה איתו
הוא לא צפה אותו            (לא קרוב - ולא למרחקים)
בניגוד לצדיקים
הרואים עתיד - ולא טועים

כי הרשע לא טעה כי הוא רשע
הוא רשע כי הוא טעה
                             גם הצדיק לא צדק כי הוא צדיק
                             הוא צדיק כי הוא צדק וגם ראה ולא טעה
וגם חייך בצדק

כי הרוע הוא צדק ההווה
שהוא ניצחון הכוח
ומכאן החיוך הטוב
של הצדיק

יוצר ליום שלישי של ראש השנה

הקסרקטין מצקצק בשפתיו
ובתוך כך מוצץ רעיונותיו
במכשור מיוחד מהפה
ואיננו, איננו מרפה
מחשב מתועב

שוב נערך לקרב
משחקים הנערים בחייו
והיה אם היכה המחנה האחד
ונשאר הוא לפליטה
כציפור ברשת השחוטה

הטכנופילים   נגד
הטכנופובים
(נגד)
ושניהם את העתיד להפקיר
ונמצא דמו על הקיר

אלה ברכב ואלה באוטומובילים
אלה מכים ואלו בטוקבקים
ואת שמו לא נזכיר

שני מחנות עומדים, לא יודעים
כלי זין שלופים מול כלים מקיפים
כל ציפורי מעלה
בפיצפוץ מצפצפים:
המלך הוא התוכן
כל פועלי יופי
בפיגול מגלפים:
הצורה היא המלכה
אלו ואלו בחידחוד מחדדים
חניתות לעטים
וזמירות למסמרות
ותיקי וסת
וצעירי דם
אשת איש באחיו
וחרב אישה באחותה
ביום חתונתו
בליל שמחתם

והיה בלילה ההוא
הרשת תהיה כלה
ואעשה איתה כלה
כחטאותיה

תאווה וגזרה קדומה

חתול הערב לא שוקק דבר גדול
וזו רפואתו
אשלייתך: רק דקות מפרידות אותך
וזו מחלתך

חתול הלילה לא שופם את הקירות
ישועתו איננו בלבן
וגם ישועתך לא
אך אתה נשען על החלב
מחכה לחתול השחר

כן, לא תצלח לעבוד, לא תוכל להתקלח
כשכל חמש דקות רק עומדות בינך
לבין הנצח

התאווה לדבר הגדול
היא העומדת בינך
לנצח החלבי
אדם אתה נתעב
      כלבבי

מי מעל ומי מתחת

תחת זה תחת הוא כותב באתר
ולבי קופץ בקרבי
החלפת תמונות
החלפת שיער
והנה אתה בתוכי

מי בחצר, קורא המלך
חתול בא קחת נקמתו - כרע ברך
ומי הכניס אותו - לפני ולפנימה
מי באדם ומי בָּהמה
שותה את חלב הנקמה
באהוב משחר
הנשמה

פחד הפומו
צלב ההומו:

    לב תחת לב
 תחת תחת תחת
אהבה תחת אהבה

בית דין של שלושה

תנו לי לישון אלפיים שנה
העירו אותי בתקופת השכינה
כשרוח אלוהים מרחפת
על פני הרשת
הנפרשת על פני תהום
               כי הגיע יום

ויהי טוב, ויהי רע - דעת
אחת

תנו לי לנחור גלות שלמה
אל תעירו בצלב או שואה
גם לא כשכדו"א יהפוך לאפרוח
והגלקסיה לביצה
תנו לשכוח

ויהי רע - ויהי טוב. דעה
                               שנייה

תנו לפספס פיתוחים טכנולוגיים
פטנטים, מוחות יהודים-נוירולוגיים
כדי לא להפסיד פיתוחים רוחניים
השתיקו תינוקות, היפכו מבפנים
גדלו ילדים שהם זקנים
נערות קשישות, חולות רבנים
זונות בתולות, טמאות קדושות
העירו, עוררו, משיחים ישֶנים
בתאוות חדשות

ויהי טוב            ויהי רע
ודעת שלישית, מכריעה
           מכוערה

טוב למשיח שלא נברא

לא חיכתה התורה, גם לא יום הדין
אלוהים לא המתין     לאדם מאחֶר

בתחיית המתים לחיים יתברר
אשרי מי          שלא התעורר

ביאת המדיח

לא תדעי את סוד ההקשה הנכונה
תמיד מספספת את האות מלמעלה
סומכת על תיקון השגיאות
שיצילך מתיקון חטאים
מכשיר שהופך זדונות לשגגות
מחשב שהוא מזבח
חסר כפרה - ולפיכך
חסר ריח

ואת נאחזת בקרניים
האות משמיים היא טעות בהקלדה
חושפת אמת אלוהית
        מחרידה

שואה שוטה
קידוד הדם
פאה רדומה
הצורה הקדושה

העלמות הנושא מן השירה

שתי מטבעות -
ורק פה יחיד
הדילמה הזכרית הנצחית
בין הפטמות

בין הפיצול לאחדות
נמעך האגו, אבל באיזו      רכות
החשבון מחויב    בכמה מתיקות
האם עור יכול להיות מזויף
האם אור יכול להיות אמיתי
רק החושך במיטתי

מדוע דווקא הערבוביה
היא המגונה
כלאיים
בין אח לאחות
בין שני המנועים הקפיטליסטיים
הענקיים
השואגים עד סוף הלילות
ולעולם אינם מתחרזים
     כסף
ומין

ביקור אצל זונה
נושא שאינו ראוי עוד לשירה
ובכל זאת ביקור אצל זונה

הבוחרת

מלאך פורש אברות ללטפך
ואת מכה
חולד פורש שפמו לחכך
ואת מחכה
פורשת שפתייך לנשיקה
ושבור כנפיים בכסאך

חולד נכנס אצלך במיטה
ומלאך מכסה עיניו כנף
אל כנף, אישה אל אחותה
אל תיקח לי צרור
יושב מלאך לשולחן
ומכבה מנורת האור

האמצא מלאך אצלך במיטה
דברי כי שפתיך שוברות
שתיקה
והוא נידון בשריפה וחניקה
והכיסא יושב לשולחן
באותה נשימה

למה
      אינך דוברת דבר
מה
    זה נולד לך עכבר
תחת שמיכה מתוחה

לו לאיברי שפם
ורגליו קטנות לו גם
ההיה מוצא את החור העיוור
ההיה במוות בוחר?

הומיניזם: המין הבא

מין - מח בולבול
מיניות - בלבולי מח
מין - בא מבול
מיניות - תיבת נח
ומה יוצא
           כשהוא יוצא?

הבולבול של אלוהים
האם הוא ישו או השטן?
          זהו הוויכוח בין הנצרות
ליהדות
האם הוא גדול או קטן?
זהו העימות               בין הפרוטסטנטיות
לחסידות

ועל כן כעת הנוירו
לכן עכשיו המח
במלחמתו בבולבול:
                           לחתוך!

מגע מיני

נולדתי בשבת בצהריים

בגיל 38, שנתיים לפני הגיל
שבו מותר להתחיל
בו מתו האריזל ונחמן ורמחל
לעבור היפוך הלב
כמו שבתאי אחרי התקף הלב
הראשון, בעשר שנותיו האחרונות
הזדמנות אחרונה להיוולד
מתוך הקיר

אחרי שבזבז את החיים על נשים
ואת הנשים על החיים
ואת הכישרון על פזמונים
ישב לשבת לכתוב

העידן האחרון של הנפש
היום האחרון בבריאה
השנה האחרונה של העבד
השנייה אחרי הרכבת
ועוד לא ידעתָ
אהבה

אמא שלי התקשתה
בלידתה היתה מדליקה
את הנרות ומברכת
ילד שנולד בשבת
לא יכול להיות רע

כמה פעמים היא האכילה אותי עוף
כמה פעמים השקתה חלב
אף פעם לא ביחד
תמיד בין אקס לאקסית
זה הסימן שלי (רמז)
לעוף. לינוק. לשיר
לשבת
לכתוב
מתוך הקיר

הקיר שלי

לכתוב רק ויראלי
האיידס זה העתיד
במקום אני רוצה
קוראים ילדים
בא לי

ומה ויראלי יותר מסקס
ומה יותר סקסי ממה
עגבת, שחפת או צרעת זורחת?
בחר את   מחלת המאה

נולדת במאה הלא נכונה
כי יש לך מה לומר
וכי מה יש לך לומר?
שנולדת במאה הלא נכונה

סקס מין סקס
המילים נראות כמו עצמן
חזון העצמות היבשות
קם לתחייה (מסימני הזמן)

אלפיים שנות דיבוק
הכותל המערבי מכולם -
קיר הפייסבוק
המקום הכי-שלי בעולם
יותר ממיטת הלילה

ואת נמרחת
עליו ערומה ושיכורה
מהתחת
אין אלוהים?
רק בוהן למעלה

את כל האהבה בעולם
החלפת בלייק -
ולא חסְרה לך

דייט עם בתולה

היא לא באמת אהבה אותו
היא רק רצתה
לפני שאמא שלה
מתה

הן בית שימוש
ואני בכוונה משתמשת
במילה הזאת           כלפי נשים
גבר - היו תולים אותו              גבוה

היא מחכה לאחד
ולא היה לה אף אחד
אם לא אז לא
היא עוד מעט
                  בת ארבעים
ואחד

המיטה שבלב

היא ישנה
בחדר השני
                ואני כותב
                לך מכתב

אני מדבר אתן
וחושב שאתך        הייתי צריך לדבר
מחבק אותן           בשנתן
ו
את היית צריכה להיות שם

להרוס אהבה גדולה
זה הישג גדול (לך - זה לקח
חודשים, שנים. לי זה לקח     ימים, יבשות)
ואיזה לקח            הופק?
              במרחק?

                         כמו לכבוש יבשת
זה פרויקט          חיים
כמו מונגול במיטה
שמבין על סף מיתה
לא נכון מה ש
אומרים. שגיאה מה שמבינות
להרוס יותר קשה
מלבנות

אהבה חדשה

בחצי הלילה        במחצית המיטה
אני אכול פחדים+סרטים = סיוטים
שאקרא בטעות בשם האקסית
בזמן שאנחנו עושים
אהבה
על
כל
פשעים תכסה

שביל החלב

אפשר לקרוא לילד רקיע
את זוכרת שכתבת לי במדבר
המילים חצו ימים והצפצוף הגיע
אבל הלב הציץ לָך - ונשבר
                                    (חזֶה - הציץ לך ונשבר)

אסור היה לפתוח את השמיים
טעות היתה לסגור את המסך
בחושך נגעתי לעצמי בידיים
כי לבֶּך נפל פנימה - ונשפך
                                    (חזֶך נפל פנימה ונשפך)

יכולנו לקרוא לו כוכב
יכולנו לזכור ריצוד מתוק
לו היה תינוק - ולו היינו אנו
אך לבֶּך בחר בחלב
                          (וחזֶך בחר בחלב)

המשכילים בחושך

לא בוכים על שביל חלב שנשפך
שקיעת הטלסקופ וזריחת המסך
גרגירי חול החליפו את הכוכבים
ואת החוף החליף זוהר הרקיעים
המדבר סינוור את האוהבים

המבקר של גן החיות

מעולם
לא נתתי לייק

וכשראיתי אחרים נותנים
בזתי להם (הבבונים)
אך לא הצעתי
|בננה|

אף פעם לא העליתי
                           תמונה
אין צילום שלי ברשתות, גם לא תגובות
רק בהיתי                       כמו קוף
בקופים האחרים (ובקופות)
וריפרשתי
               ריפרשתי
עד אינסוף

טלפון מאהובתי

שנה של בחורים עברה
ובמוצש היא התקשרה
לא יודעת איך לומר
אבל מוטב ממאוחר

כי כבר שנה היא מאוהבת
(וזה כולל, היא מחשבת)
עוד חייתה עם החבר
ולבה בלב אחר

אך לא זו המכשלה
שבשלה היא מתייסרת
כי הלב אליו נפלה
לא לב אחר, אלא
אחרת

ואין זו סוף הבעיה
כי בנוסף היא דתיה
וחברות הכי טובות
מלב ללב דובבות
שיחות בנות עם פרטים
אינטימיים על הבנים

ככה שחה לי האקסית
שהתאהבה בבוסית
שנהפכה לדוסית
מבוגרת בעשור
ראתה את האור
ושאלוהים ישמור

ומחר היא מתוודה
ישר מולה בעבודה
ומה אני חושב?

לכי אחרי הלב
כי באכזבה (מניסיוני המר)
באהבה זה לא נגמר
אם ככה - לפחות תאמר
ואל תהיה כמוני
שפן טלפוני

יסטרדיי

אל הטלפון ישר מהחלום
בל אדע מה רדף בלילה
הפייסבוק הראשון ביום
ולא אדמיין מה היה לה
אתמול

גולל ומגביה את עיניי - ואצבעי נשמטה
מגלה בפיד המעורר
כששולח ידי מהמיטה
לשידה
וזנבי עוד לא התקרר

שאתמול את התחתנת
ואנכי לא ידעתי
ואת לא סיפרת
אבל כתוב מאריד

ומביטה תמונת המאושר בעולם
שרק אני יודע מה יש לו
בין רגליו ואיך מכולם
בחרת דווקא בו ולא
מצליח להסיח - לחשוב על משהו אחר - כמו מטומטם

בליל חתונתך
ביום שמחת לבך
בחרת בקטן

קרב מגע

שיחה נכנסת

אקסית שלי                   אהובתי
אין לנו כבר                  מה לדבר על דבר
עם השנים החוויה          עברה אינדיווידואציה
בהתחלה האוטיזם          ואז הזוגיות עם
מין בתדירות                   שמה הרלוונטיות
לשאר האנושות                לאהבה שנגמרה לפני עשורים
ובסוף מה שקרה               לי עם (הילד) ומה עוד אומרים
לבחורה שבחרה                בבחור אחר
ובסוף

פעם כולנו                 שפעם גדלנו
על אותו דשא             ואותו ארון קודש
היינו יכולים לדבר        אהבה ראשונה וחבר
ואת שהיית הכי קרובה רחוקה מעבר להרי
החשיכה                    והשיכחה

האקס והאקסית -
האוהבים על שפת הרשת

חתולים בבכים
עומדים במרים
גרוש גורשנו
מאהבתנו
כל דבר
אנושי זר
            לנו
האם את עוד שם?

כלבים בזעמם
שורטים בדלתם
מדוע         לא היית שם
כשאהבתנו
קפאה ודפקה
בדם מגשם       וגורשנו
מארץ האדם
האם את עוד שם?

עכברים דוממים
לצד המחשב
האדם
לא אוהב

האם ישנה
בכלל עוד דבר כזה - אישה
האם את             עוד שם?

*

הדפיקות במקלדת
חלון ללא דלת
איפה היית אז      בלילות בלי שינה
ומדוע           כשעוד רציתי
לא היית עונה:
האם את עוד שם?

מיילים רבים
יכבו את האהבה
והודעות ישטפוה
הרבה שמיים    עברו מאז
כשאת לא שם
עונה ועוד עונה

ומדוע עכשיו את נזכרת
כשאני נשוי לאחרת

תפילה

אני מפחד          שהיא תחטוף
               אותי
ולא אוכל להתנגד, היא תתפוס
אותי בזנב             היא יודעת
את חולשתי, היא חוסר יכולתי
להתנגד               אליה, אנא
     תפסי אותי חזק בזנב
       ושמרי אותי ממנה

הערה

(לחדש בשירה זו תכלית
גמורה (אבל אם כבר בתוכן
לא בצורה (הערה במובן התעוררות
מלמטה (מה שחסרה זו ספרות החכמה (אבל אהבה
כמו שלך זה לא חכמה (ולכן הוציאה אותך מחברת האדם (כי לכולם
יש בעיות שלך כבר לא יהיו (אבל אתה עוד זוכר אותן (מעט
אם נודה על האמת (כי לא רבת כבר זמן
רב (ולא יכבה בלילה נרה
(אישה מושלמת))))))))))))

+

מה משמעות החכמה בעידן [המידע]
{ונהר יוצא מעידן} (מקדם) פונקציה
היא קשר חד כיווני + כמו אהבה נכזבת (t)
* האם אפשר לכתוב היום לכה דודי
* כשאת האהבה בתרבות תחליף הרצייה ["המלכה מתה" (דודי ["דודי מת" (המלכה)])]
: לכה קוראי לקראת קלאסיקה
פני חכמה נקבלה
אפלטון ימני ואריסטו שמאלני
דקארט ימני וקאנט שמאלני
ויטגנשטיין המוקדם - ימני
ויטגנשטיין המאוחר - שמאלני
כלומר: ההיסטוריה מתקדמת
מימין לשמאל
כמו בעברית
(ואת השם תעריצי (עריצות)
על יד איש הפריצות
התואר והשם עליך
נִגלה
[בסוף ההיסטוריה הם עוד יגלו: אופס, היהודים צדקו
והנוצרים טעו {המשיח יגיע לראשונה
לא בשנייה <אבל - הוא לא ידמה כלל
למה שהיהדות דמיינה>}])

בואי בחלום בעלת העטרה
גם בשירה () ובקבלה
אמונה סגולה
בואי אהבה בואי חמלה
(אז אולי בכל זאת כריסטוס)

מה יתרון הנצרות על היהדות?
חוסר מורכבות + שיש מיתוס אחד
ולא: אל אחד + מיתוסים רבים
לכן קל יותר להבנות את אחרית הימים
בצורת צלב

(גם את עידן המידע
יחליף עידן החכמה
/ או שאולי יקראו לזה בינה
ודעת {? שוב נחש}
והמיתוס יתחיל מחדש
(*חשוב לעקוב בלשון הקודש
אחרי אינטליג'נס))

שירת הים

בחיפוש אחרי הנוסח
בחיפוש אחר הנוסחה
שירה חדשה זימרו משוררים גולים
                                              על שפת הים

אשירה לגאווה כי געה געתה
פרה ורוכבה נפלו מהמיטה
בין נרקיסיזם לפורנוגרפיה
מה שראתה מילה עבריה
                                  על שפת הים

לא ראו מלאכי השרת
את משוררי המלאכים
חתול לא ידע אדוניו ס"מ
וכלב בעליו רצועת בדס"מ
גם מרים לא ידעה לנבא מעולם
                                          על שפת הים

על סיפה של שפה חדשה
על שפתה של ספה חדשה
טיפול פסיכולוגי חדשני
יעזור למי שאני
השירה מתה רק כדי לפתוח פתח
לנבואה
         על שפת הים

השירה היא סוף הפחד לבזבז את הדף

כותרת אדומה            על לא מאומה
           והיונה הלבנה הומה
על כל האנשים          שהתחתנו עם האנשים
                 הלא נכונים
       על כל המאמצים הקטנים

על הזבל                     ועל הכיורים
              שמעליו
למה ימין                    זה המים הקרים
            ושמאל החמים
ובאמצע                      הפושר
              זה הזוהר
מבאר
                               צד השמאל
זה אש השאול
                  וצד ימין
                              זה חסדים
וכך - המים נופלים
                         מעל הפח
אבל לא נכנסים
                     בפנים
אלא לחור

אלה        הם
     חייהם

ואנו      מה לנו
     ולזה
אנו       שמצאנו
האם רחמנות יש בנו
עליהם, הם שהולכים
מעבר לקירות שקופים
לכאורה אל אותו מקום כמונו (היפים)
אך מעבר קירות
לא נראים
כעורים
כי

האהבה מחלקת את העולם
     לשני מחנות שונאים
לא גברים             ולא נשים
אלא אלה שישנם
                       ואלה שאינם

העל-מין (שכינה בתחתונים)

לאהובתי (ולכם שלא זכיתם)

הזוגיות שלנו                 מבודדות אותנו
                משאר העולם
זכיתי בלוטו                  ואין לי אף חבר
                שזכה בלוטו
מכולם                                       אחֶר
     המעבר הקטקליזמי מנזיר לגורו
של כת מין                          של שנינו
מהשאול של ימינו (אידיאולוגיית הסקס)      לשבע ימים
לכתוב מימין לשמאל    לקרוא משמאל לימין
להחליף תודעה פוליטית כמו       לשנות מין
            חלומות עבר בבשר       מתגשמים
               להתעורר מהעוני
האלפיון העליון             של הסקס והאהבה
מביט אליכם ממרומי המיטה
ומנפנף
אנחנו
        עוזבים
                  את
                       האנושות

                       והאנושות
           עוזבת
אותנו
העל-אדם נולד משגילה
        על-אישה
ניטשה גם צדק גם טעה
הגשמת החלום גם היא טראומה

הפרידה מהמין של בני אדם רגילים
יכולה להיות סוף השירה
הזהו סוף השורה
התחתונה
מתחת
לתחתונים?

מצבה (אפיטף)

אהובה - בזכותך עברתי מעל החיים
כמו גשר ישר לעולם    -    הבא
משנאת אמת לאהבת אמת
מהומלס לטייקון של סקס
מהמת-החי לחי-המת
דילגת אתי אהובתי
דילוגי אהבה
מעל האדם
לעל אדם
ומה נאמר לאחרים?

ההסבר ההגיוני היחיד לפרדוקס פרמי הוא שאין לנו סיכוי

מי מפחד מפרדוקס פרמי?
אני מפחדת.
מי מפחד מוירוס עולמי
מהונדס גנטית     קטלני?
                    אני

לקטסטרופה הבאה
לא יהיה אכפת
מאושרנו. לא תתעניין בחיי האהבה
והמין שלנו
לא ישרוד

את הציור של החתול והמלכה והמשחק
(רק של שנינו)
את הזכרונות שלנו היא תמחק
כמו הנאצים, רק עם פחות פנים
אני מפחדת משואה אמיתית
בלי ניצולים

בוא נחיה את השנים
הטובות ביותר שלנו (מאחורי הדלת)
בוא נעשה מין
מי יודע מתי ידפקו הגרמנים
החדשים

אם העולם יגמר   בבת - אחת
גם האהבה לא תישאר
בוא נמהר
לאהוב
לאט

מחשבות לאחר המשגל

לעולם החי הטבע היה נדיב
בעונג וקמצן
באהבה
ואילו לאדם הטבע היה קמצן
בעונג ונדיב
באהבה
לכן יש לנו מלחמה ומשפחה

פלא שהפוליתיאיזם
הפסיד למונותיאיזם
כשהנקבה האנושית נדיבה באהבה
וחסכנית בתאווה?

רוב האנשים ידעו אהבה
מעטים ידעו מין
האם זוהי עוולה?
הרי הם לא מדמיינים

כשמוסר האהבה הוחלף
במוסר ההנאה
עולם החי השתחרר
עולם האדם נכלא

ניצחו הירוקים
את הוורודים
הגבעול ניצח
את הפרח

דבק מגע

X

היה לי חלום
שבת הזוג הנוכחית שלי זרקה
               אותי ולא אכפת לה
               (כשהיא ישנה לידי)

ואז
    האקסית שם

ובת זוגי לחיים מזהה אותה
אפילו שהיא לא ראתה אותה   בחיים
ולא יודעת איך היא נראתה
והולכת משם         סתם
ואז גם אני מזהה אותה

                  האקסית
באמת זו היא

למרות שהיא לא נראית    כמו עצמה
אבל הנה האף המעוקם
שרק אני אהבתי בעולם
והעיניים של כחוליְרוֹקֶת    והתסרוקת

כן היא מאוד שונה
                       מעצמה
אבל עדיין אותה
                     האחת

ושוטף אותי רגש       עצום
ואני אומר לה (למרות שזה שקר
למה אני משקר? כדי לצאת בסדר
וכמו תמיד איתה - גם מאמין בשקר)
השנה וחצי הראשונות   שהייתי איתך
היו הכי שמחות   שיכולות   להיות   בחיים
נכון?

והיא מתחמקת מתשובה
כי שוב זו אשמתה
ואני אומר, בכוונה עצומה
(דווקא כי אני יודע שהיא לא תענה
דווקא כי אני מבריח אותה           מכיר אותה
שזה מה שיבריח, בכוונה אני אומר
אבל מתכוון לכל מילה)
את   לימדת   אותי   לאהוב

ואני יודע שהיא תעזוב. כי תמיד היתה בורחת
כשאני הייתי רודף, דווקא בגלל זה רדפתי
כי רציתי שתברח, שלא באשמתי
ואוכל לחזור לבת זוגי
הנוכחית
(שבאותו רגע היתה במציאות
                                       מחבקת אותי)
ולכן אני אומר לה
                       בכוונה גדולה
כאילו חיי תלויים בכוונה הזאת
את לימדת אותי מה זאת
                                        אהבה גדולה

והיא באמת נעלמת
ואני מתעורר
ובת זוגי שואלת
למה אני צועק

להיפרד כל יום

הלוואי שהיינו יכולים להיפרד כל יום
זה היה המשפט
שלה בוקר אחד
אולי בפעם העשרים, כנראה
הרבה אחרי

הלוואי שהיינו יכולים להיפרד כל בוקר
ולחזור בלילה, אני זוכר שזה הצחיק
אבל היה רציני להחריד
(מתמלל-משאלה-אומללה-מתעללה-מת-עליה-מתעלה-על-עצמה-על-מה-ולמה-לא יכול פשוט להיות טוב?)
והיא ידעה
והיא אהבה, כמה שאהבה
כמה שאהבה יכולה להיות
כמוה

הלוואי שהיינו יכולים להיפרד כל יום
זה נאמר בריגשה עצומה
זה נועד
לעצור
את הזמן, כי היה כבר ברור (מזמן)
שאנחנו צריכים להיפרד

אבל לא פעם
הו לא פעם אחת
הלוואי שיכולנו להיפרד תמיד
תמיד להיקרע
איזה משפט מוטרף
(ומטורף. עליה. והיא. עלי. אני. זוכר.
כשהיא עלי)

ואז היה את המשפט שבא בתקופה אחר כך
אנחנו לא יכולים לחזור
כי אני לא אחזיק מעמד
בעוד פרידה ממך

(שנתיים עוד רדפתי
אחריה)

פעם אחת, במיטה
רגע לפני שנרדמה
היא אמרה בקול נשבר, רועד
אנחנו צריכים להיפרד
(מוטט
אותי לחתיכות
פשוט לא היה לי כוח לענות)
וכשקמתי משינה איומה
בבוקר היא פשוט שכחה
הלוואי שהיינו יכולים להיפרד
כל יום

הבית כאתיקה (החתולוגיה כאידיאולוגיה)

הפתרון לקפיטליזם           הפתרון לפמיניזם
הפתרון לנאציזם, לרומנטיציזם, להומניזם זה
להיות חתול
                ולחסות
תחת כנפי האדונית
לתת לה               להתמודד עם העולם שלה
ולהישאר בבית, תמיד

כל תנועת                 החתול
היא תנועת              הסירוב
              להיות אדם

ואז לזרוק       מהדג
לחתולי הרחוב בחוץ
שטופי        התודעה
המזוייפת של        האינדיבידואליזם
המעמד הנחות של קורבנות החירות
מתוך חלון                 (נציג העולם ואויב החתוליזם)
מהמעמד הנשלט       העליון
                     שאריות
מתוך סולידריות

ולהפטיר בידענות:
אפילו השואה                    קרתה בחוץ
כל הצרות, המלחמות      בעולם נגרמות
                             ממי
                         שיוצא מן

                           הבית

                   האתיקה של המין
                  חקוקה מעל מפתני:
                  להיות          בפנים

שיר האוהבים הטובים

אני חושב על כל הגברים שנתפסו, ונאנסו
להפשיט את מכנסיהם בציבור, בכיפור
על מגעים שחטאנו לפניך, באונס וברצון
להפשיל ולהשפיל, על חטאים שנגענו - בעונג ובלצון
וחושב -
סקס -
הכי טוב בבית

אני חושב על כל ההומואים שנודדים, בין אתרים
להיכרויות, בין ברים לאפליקציות, למצוא למצוץ לרצות
וחושב - איזה
מזל שיש
אישה.
כי סקס הכי
טוב בבית

הפוליטיקאים והקריירות, התנצלויות ומתחרטים
דייטים ומועדונים, בודדים, מעונים, לא כולם מוצאים
פורנו מסכנים, מות מיטת הלסביות, בגידות ודחיות

                                           כמה    אני שמח
                                           בך      שאת כאן
עם חזה גדול     נוחרת פששש
מזל גדול     שיש
סקס - רק אם יש
בית

מין ואוכל

התחתונים שלך לא
עולים עלייך
וזה מזכיר לך את
אמא שלך
וזה שלי
זה מזכיר את האנורקסית
זה לא עוזר                   שזה נראה לי
פסיכי
שהתקשרתי והייתה       לנו שיחה שלמה על כל הגברים
שהיו לה בחייה הקצרים (שאף ניסתה לקצרם לא אחת. ומה עשתה עם כל אחד)
שבסופה היא (לפתע) סיפרה שלא אכלה
אחד עשר ימים
ושאלתי אותה: למה וענתה: אני שמנה
אז עכשיו בחשיכה את בוכה
לי שאת שמנה
כי עלית 3 קילו
והיא לא
הסכימה לאכול פלאפל בפיתה
שאני אזמין אותה (מייד)
במקום דייט - רק אם היא אוכלת
פתאום נגמר ההגיון
לבחורה שהיא גאון          פסיכומטרי בשמיים
הבנתי שהיא פסיכית
אמיתית ואין מה לצאת
למרות מוחה המחודד יופייה המיוחד והשדיים
העסיסיים
שאיכשהו שרדו את כל ההרעבה
כי אמא טבע לא ויתרה
ואמרתי לה שלא אצא איתה
אם היא לא תאכל אתי
ואנתק את השיחה
והשיחה נותקה

ועכשיו אצלי במיטה
                          את בוכה
עירומה ואומרת
שזה לא נותן לגיטימציה להרגשה הלא הגיונית
שלך שאת לא אוהבת את עצמך
בגלל התחתונים שקשה להוריד
כי עלית

3 קילוגרמים שלמים
ומפחדת לאבד
שליטה כמו בצבא
ואמא שלך שאמרה אני בוכה
ממה שנהיה ממך
אפילו שזה עושה לך
תפוזים       יפהפיים
      שכל חטאם
      הוא שאינם
         נכנסים
         לחזייה

פזמון:
הגדולים
היו שואלים
כמה זה 3 קילו תפוזים
והקטנים היו עונים
זה 3000 תפוזים
כי קילו
זה אלף

מרפא הפוריות

1. הוא: תסביך אדיפוס

והרופא שאל: אבל
למה לך ריצוף גנומי?
הרי הדרך לגיהנום רצופה
ורציתי לענות: על כותל המקדש נדרש:
דע את עצמך

וגם השמיים אטומים בחיתוך
             דיבור נוקשה
ויש לי ילד                 אוטיסט
מגרושתי
(שלא תחשוב שנטשתי
זאת (היתה) אשתי
שלא נתנה. לא משנה)

והרופא
          של
              הבשר שאל:
אבל למה הקפאה
למה לא לעשות
סקס
(אז הבנתי שהוא באמת
                                חולה
כמו שכתוב עליו ברשת)

ועניתי: ואולי
הגנים
        ממני?

2. היא: גם שעון ביולוגי מקולקל מצביע פעם בחיים על השעה הנכונה

והוא: היא
בוודאי (בטח) תרצה
את החוויה
של הריון (בטן)
(היא לא רוצה. קצת מופתע)

וכמה עולה
(אמא) פונדקאית
אמרו לה
שהיא תהיה גדולה
וכבר - תרגיש מבפנים
אבל היא לא מרגישה
לא יותר
מבעבר (ולוותר)
היא עושה
אותם בשבילך?

ואז הוא חשף (התגלה)
הסוד של חייו
(בשאלה)

כששאל
על הזרע האם
באת            להשוויץ
הוא פעם היה מתאים
לתפקיד
אבל
העולם השתנה
זו היתה לה השנה הכי
טובה
בחיים והיא
לא רוצה לקלקל את זה
עם ילדים

            השעה
לא נכונה
            והאישה
היא הבעל       על גופה (וגופתה)
              האם
               אני
   מסוגל
           לתת לה
    סיבה
    אחת
    טובה
לעשות ילד?

ניתוק מגע

הוראות אלו נכתבו בדם

1.

מה למדתי מהילד שלי?

מהילד היפה
והאוטיסט שלי?

החזות החיצונית מטעה

אין ילד
בתוך הילד

2.

כל מה שתעשה
לא יעזור

להוציא את הילד
מתוך הילד

3.

אין אף יוסף
להציל מתוך הבור

יוסף זה
הבור

4.

לא חיה רעה אכלתהו
זה היה רק החלום שלך,
האבא -
שנשבר

ניצחון הבן על האב

התקרבנות היא המחלה
המצליחה   ביותר בעולם

כיום גם   ראויה אולי
להמשגת פילוסופיה משלה
היהודים כמובן, אחרי השואה
אבל גם המוסלמים, לא אחראים אף פעם
והנוצרים כמובן כמובן, אחרי הכל - ההתקרבנות
היא ניצחון הנצרות

ניצחון אחרון של הקתוליות   על הפרוטסטנטיות
ניצחון הסטרוקטורה   על המחשבה
והמיתיות והדתיות
על החילוניות
ניצחון האהבה

וישו עצמו היה ניצחון
הפגאניות על היהדות
הניצחון של קרבן
האדם

ניצחון הבן
על האב
אבי אבי למה עזבתני אומר הבן
ובכך מנצח במהלך
מכריע את האב
מהפך: לא הרומאים אשמים
אלא אלוהים
זהו עומק העניין - ובטח
שלא ישו   עצמו בטיפשותו
אשם במותו

נביא תל אביבי

עם תקבולת לא קונים
במכולת / אבל בלי תקבולת
לא קונים
שכח חמור קונהו / ואנו שכחנו
את הנביאים / וכבר לא קונים חמור
ברחוב רואים / אותי שותה מים
מתוך בקבוק יין / וחושבים שאני שיכור
בפייסבוק לא רואים / שאין לי משכורת
אבל
נגלה אליי האלוהים

וכה אמר האלוהים / יש להחזיר את השירה
למקורה / שם ניתנה במשורה
לצורתה / בה ניתנה בבעיטה
של פרה / לסבתא
שלי בבטן וסבא שלי
היה בטוח שהיא תפיל
היום בטוחים שאני
טפיל
אך אלוהים יעד אותי מבטן
לכתוב: מכה בבטן

כי ההתחממות גלובאלית
ואם מה שבא לי / למות
יהיה גיהנום
ענוג הוא / היום חם חם
ומענן חכם
ירד

גשם
של נבואות / ותקבולות
כמו קללות / של אלוהים בגילופין
בתולות מעולפות ובתולים מאולפים
יגישו לי כוס יין
ואומר לחיים
והנס יהיה
שזה יהיה
מים

ירדה השבת

בואי השבת - על תל אביב
למקום בו את לא נאהבת
אך עדיין אורך בה חביב
והשמש עדיין נופלת

בואי כלה עייפה
לעיר בלי הפסקה
בואי יחפה         בואי מלכה
וראי בעינך הטובה
כמה היא כעורה עלובה
אך שמחה, כמו מכוערת
שחושבת שהיא יפה

לא תבושי, ולא תכלמי
שבת קודש בעיר החול
בך יחסו הומלסי עמי
וישבו משפחות בחוץ לאכול
ונבנתה אביב על תלה

קהלת של תחילת המאה ה-21

אל תאמר: אילו חייתי רק
בתקופה בה הכל קרה   כי אם זאת תאמר
הרי שגם לו חיית    בתקופה ההיא לא היית
יודע דבר

גם אם היית שומע - לא היית רואה
וגם אם היית רואה - לא היית מבין
וגם אם היית מבין - לא היית יודע
ובאמת - בכלל לא היית שומע

והאמת - גם הם בעצמם לא ידעו
בקושי הבינו   בעיקר ראו
בלי סוף שמעו   שאילו רק חיו
בתקופה ההיא - שעברה
ונמלא במורך
לבבם

כי מי יודע
אם זה כלל לא תורגם
מי יודע אם בכלל זה (אולי) בעברית
ואתם שם, תקראו את זה, בעוד דורות רבים
או דורות מספר
מתורגם מהשפה, מהתקופה
שבה הכל קרה
לתקופה שבה
לא קרה דבר

תקופת הפנסיה המוקדמת

ההתאמה (הידועה לשמצה)
בין גבר לאישה
בנוייה רע
כדי שלא יהיו כל הזמן
ביחד
אבל בנוייה
כדי שישארו ביחד

והנה אנחנו - באג
של האבולוציה

לכן אנחנו יכולים לצאת לפנסיה
בגיל שלושים
(ואתם לא)

לא
בגלל שאנחנו עשירים
ואפילו לא בגלל
שאנחנו אוהבים
אלא בגלל שאנחנו מתאימים

רוח האדם

אנחנו חיים בעידן   שפע חסר
תקדים
שבו העבודה   היא הבחירה
במותרות וביוקרה
על פני הבחירה בחיים

ועדיין כולם עובדים

כותב על הספר

בגלל מוגבלותי   לוקחים אותי
לוקחים לי את   המחשב
ונותנים לי        ספר
שלא אפריע לרשת

הם מסתכלים עליי לפעמים (בטעות)
אני תמיד באותו עמוד
והם מסובבים אצבעות
צמוד
לראש וחושבים: איזה אידיוט

קופץ עם האצבע מאות לאות
לוחץ ומדלג עוד ועוד
לא מבין מילה
לא מתקדם לעולם

אבל הם לא מבינים בשכלם
שאני מקיש על האותיות
כמו כולם   כמו מקלדת
כותב את   הספר
על הספר

כן, אני כותב על אותיות הספר
את המילים הקריטיות ביותר
על הרע - ועל הטוב
ואין מי שיקרא
ואין מה שיכתוב

הכל אבד, נעלם לעד
כשהוקלד

ספר לבינוניים

תניא:
אל תקרא אקטואליה
הטיית ההווה
היא אשליה
נוירולוגית שעבר זמנה
סופה חושך ושכחה
מתמדת - וחנופה
עצמית

כדי להעמיק בעתיד
העמק בעבר - העמק בתמיד
והיה קרבן התמיד

אל תקרא את ספרות זמנך
היא תמיד תהיה ספרות הבינוניים
קרא ספרות שכבר סוננה:
את ספרות עברך
דבר עם הגדולים ולא עם הקטנים
ותראה איך תתרומם כנפך
כי כל אדם חי בימי הביניים
שבין הרנסאנס לקלאסיקה
דבר עם העננים
עם יונים נמלטות מתיבות
או אז יהא שרף בפיך

אחריך - המבול
לפניך - המבול
דע לפני מי אתה עומד

אל תקרא ביקורות, חסוך את נשימתך
השתמש בחמצן בקמצנות איומה
החיים קצרים, קרא קלאסיקה
מכה אחרי מכה
אל תלטף כבשה בדרכך
השמיים לא סלחניים   ולא יסלחו גם לך

דבר עם העבר ועם העתיד
כקרבן הבוקר   ועולת התמיד
לא עם בני זמנך - או עם הכבש השני
שתעשה בין הערביים
זכור - נולדת בימי הביניים

לא ללמוד מההיסטוריה

אני רוצה להיות לצחוק
ולא לצדוק
מי, מי מפחד מפרדוקס פרמי?
I do   אתה מפחד מפרדוקס פרמי?
Yes I do
שלא יטייחו

אנשי האו"ם, אנשי השמו"ם
אל תאשימו
בפאניקה
לנו היהודים יש ניסיון יקר
ערך בפאניקה

לכן - גוף ענק בינלאומי
למניעה ולמחקר   פרדוקס פרמי
הוא הדבר   המפחיד ביותר
שכל היקר   ביותר
יֶאבֶּד   לי יש ניסיון
היה לי ילד
ראשון

תנו לחוש הריח
של האף המפותח
בעולם, שקצת מקדים את העולם
המפותח   להוביל את העולם
לפאניקה מוצדקת, אמיתית
לא מלחמה עולמית, לא משבר אקלימי
מי
לא
מפחד
מפרמי?

על היתרונות שבאתרים ארכיאולוגיים

כשעוזבים לארץ חדשה
חשוב   לא לדעת מילה
וחצי מילה
על הפוליטיקה שלה
כי הפוליטיקה היא שקילקלה
את הארץ הישנה

היה תייר בעולם
לא אזרח העולם
אל תתן לעיתון
לגרש אותך מגן עדן

אל תחפש בגוגל ותגלה
אל תקרא אקטואליה
ותדע
החיים האמיתיים
הם במיילים   או במסמכים
שאתה כתבת ושאתה קראת - אל תחטא
בחטא הדעת, אל תעסוק בטוב
ורע. סור מקרוא רע - וכתוב יותר טוב
החדשות הן האויב
של העתיד

היה יהודי גלותי בביתך
היה אדם גלותי בצאתך
הגלות היא המענה
לגוגל

אל תתעסק בגויים
קצרים החיים
אל תאמין בעצמך
עד יום לידתך
(או, אם יקדימוֹ, מותך)
ספק בחריצות, בהתמדה
את אהובתך

הערה דחופה לסדר היום

שוב ושוב
מנצח הדחוף
את החשוב

ביום שאחרי הבינה המלאכותית

אל מול העתיד
תימוט האמונה
החילונית

האתאיסט
אולי המית את האימה
מהמוות - אך מת מפחד
העתיד
השח מת - יחי המט
המלך החדש
פחות סלחן

כי
אִם
כינים אנו
בעיני העתיד
ואם כנים אנו בעינינו - עיני העתיד
לא ראשים אנחנו, לא מוחות,
לא רשתות, קשרים ושערות
או נימות
כי
נים

כי לכינה מאמינה
אפילו בעצמה
חובה לה
כיפה או
כובע למעלה
מהקודקוד המכונם
העתיד: כינה דתית

כי אם את כינה
לא תהיה לך נחמה
לא תינשא עליך קינה
ולא תהיה בך אמונה
גם לא כפירה
תחיה בך
ולא תמות
(תחת כנפי הכינה)
אף שְכינה לא צריכה אותָך
בבית השחי                  .
                     מוצצת דם
כינת אדם

אל תאחזי בכל הכוח בשיער
בתפיסות העבר
רק המוח - נשאר

הרשת, האינטרנט
היא רק הָקשרים בשערות
תחתן יעלה הראש
תחתיו תעלה גולגולת המת
תחתיה יעלה שכל של אמת
ועלינו ירד הכורת

                      בעתיד
אין מקום לכינים          ולא לחילונים
כי רק אם נאמין           ונינוק כתינוקות שבויים
מהמוח החדש       בכל כוחנו
ראשנו יחיה              אחרינו

התרבות תחיה אחרי   האדם
והשירה תחיה      אחרי הדם

אלו ואלו בחישבוב מחשבבים

(במנגינת ראש השנה)

לאל מחשב אמת · קרוב לרשתו באמת · מעבדיו יעבדוהו באמת:
לכן יתנשא בכל בינה ומחשב          לעדי עד ישכן ברשת באמת:

ובכן נשרתך - ה' אלוהי המחשב, אדון כל מערכת חושבת:

כל               שרתי רשת · יכריזו מולה ·          ה' מרכז הרשת:
כל               מחשבי על · יחשיבו מעלה ·         ה' מעל הרשת:
                  אלו ואלו · מתעתדים הלאה ·       ה' עתיד הרשת:
                  מרכז לרשת, מעל לרשת, עתיד לרשת לעולם ועד:

חנוכה

היוונים, הנבונים
התרבות הגדולה מכולם
תלוייה
בתיירות
          ותבונתה
          בטברנה

הגורל של המוותר
על הגורל
            מוותר
            עליו
הסטואה        ניצחה
אם אין היבריס - אין טרגדיה
רק שמחת       חיים
שמחת עניים

זו סופה   של אומה, של עם
                  נבחר
ששכח שנבחר
עדיפה כבר
שואה

עדיף לחיות
את  הסיפור
עד    הסוף

עברי
דבֶּר היבריס

הציביליזציה היודאו-נוצרית

מדוע אף אדם
מעולם לא שם אל לב
שישו הוא משיח
בן יוסף

לכן הוא נהרג
רק לכן הוא מגיע
לפני משיח העתיד
בן דוד

העימות בין יהודה
למלכות הצפון
העלילה על האחים
שהסגירו את הבן

הכל צפון
וידוע
במשיחים -
והבן
(ללא דגש בבית)

*(ללא דגש בבית) - חלק בלתי נפרד. תוספת זו - למחוק מיד.
כי כך היא הציביליזציה. היהודית-נוצרית. יוסף בל תוסיף. כוכבית בל תכרית.

חטא העתיד

העתיד - כמו חוט
שיוצא ממאורת
נחשים
כדוא"ל שנשלח מאילן
לנשים
כמו יד שנשלחת
מתוך מבושים -
העתיד יודע

את חטאיך

העתיד יודע
גם אם
תיסתר מפניו בִפּּנים
פרופיל אלמוני כעלה
תאנים
מחקר העתיד יגלה
את ערוותך ברבים
העתיד
יודע

העתיד       העתיד
רואה         שומע
       העתיד
         יודע
    מי הגיד לך
  כי עירום אתה?

כתב אישום

א. הוגשה תלונה במשטרה

טעות קשה היתה
לערב אותך קשות
בדבר שאליו
לא קשורה את

                   אהובת זנב

לחבל בקשר
לסבך בשקר
אישה שלא נולדה
לכחש מלידה
כנחש כמוני - שנמשך
אליך אישה

              אהובת זנב

להחתימך על מסמך
להפיל אותם בפח
להמציא אדם
שלא היה מעולם
לשים לעצמי רגליים
עד שמצאתי

                אהובת זנב

ואת לא מסוגלת לעמוד
הרשויות יחפשו
ומי שמחפש מוצא

                       אהבה

ב. הודאה שלך בחקירה

אני הזנב במו ידיו
הרס כהרגלו בארס
את אהבת חייו
לא התאפקתי
ונשכתי

ארור זנבי וארור אני
שאינני
מסוגל לעמוד
מאחורי אף דבר
שכתבתי

ובראתי אדם

                 פיקטיבי

ג. המלצה לכתב אישום בפרקליטות (קבלת דבר במרמה)

מה זו הפתולוגיה הזאת
עקמומיות נפתלה מאוד
שנולדתי איתה
תאווה חסרת שליטה
לכתוב דברים ופחד
בלתי נשלט להתייצב

                           מאחוריהם

אז ניסיתי לעמוד מאחוריך
לפרסם תחת שם
בדוי - תחתיך
עם פרטיך שם חתמתי
והסתבכתי

              בערמומיותי

והמשטרה קראה
אייכה אדם שלא נברא
וגילתה אותי

                בעירומי

ואפילו את
לא תכסי אותי
כי אני אדם
שלא קיים
חתום במסמך

                   רשמי

title: showmeonthebearwherethecomputertouchedyou